Caerphilly - Cynllun Cydraddoldeb Strategol 2020-2024\nY Cyngor Strategaethau, cynlluniau a pholisïau Cydraddoldeb Cynllun Cydraddoldeb Strategol Cynllun Cydraddoldeb Strategol 2020-2024\nMae Cyngor Bwrdeistref Sirol Caerffili yn credu na ddylid gwahaniaethu yn erbyn neb na'i roi dan anfantais oherwydd ei hunaniaeth neu ei gefndir. Rydym eisiau bwrdeistref sirol lle mae pawb yn cael ei drin yn gyfartal ac yn deg ym mhob agwedd ar fywyd pob dydd.\nEr ein bod yn ymdrechu i drin yr holl drigolion ac ymwelwyr â'r Fwrdeistref Sirol yn gyfartal, rydym hefyd yn cydnabod bod gan bobl wahanol anghenion. Mae'r cynllun hwn yn ystyried y gwahanol anghenion hyn a'i nod yw sicrhau nad oes rhwystrau sy'n atal unrhyw un rhag cael mynediad at wasanaethau'r Cyngor.\nWrth i'n cymunedau newid, mae amrywiaeth yn fater allweddol i ni. Credwn ei bod yn ddyletswydd arnom i fynd i'r afael â gwahaniaethu ac annog mwy o gydlyniant drwy greu cymunedau lle mae pawb yn teimlo ei fod yn cael ei barchu ac yn ddiogel rhag aflonyddu.\nRydym hefyd yn parhau i ymrwymo i sicrhau cydraddoldeb ym mhob agwedd ar ein gwasanaeth ac yn ein harferion cyflogaeth, sydd hyd yn oed yn bwysicach yn ystod yr amseroedd heriol hyn ac mewn hinsawdd ariannol mor anodd.\nBydd y cynllun yn cael ei fonitro bob blwyddyn er mwyn adolygu effaith y cynnydd a wnawn a bydd yr adroddiadau blynyddol yn parhau i gael eu cyhoeddi. Bydd yr adroddiadau hefyd yn cael eu cyhoeddi a'u hyrwyddo'n eang yn fewnol ac yn allanol er mwyn codi ymwybyddiaeth o'r gwaith sy'n cael ei wneud.\nGobeithiwn eich bod yn cytuno bod y cynllun hwn yn parhau i ddatblygu'r gwaith cydraddoldeb ac amrywiaeth yr ydym wedi'i wneud hyd yma ac yn dangos ein hymrwymiad parhaus i sicrhau parch a thegwch i bawb yn y Fwrdeistref Sirol.\nY Cyng. Philippa Marsden\nAdran 1: Amdanom Ni\nMae bwrdeistref sirol Caerffili yn cwmpasu ardal sy'n ymestyn o Barc Cenedlaethol Bannau Brycheiniog yn y gogledd, i Gaerdydd a Chasnewydd yn y de. Caiff yr ardal ei ffinio gan awdurdod lleol Merthyr Tudful yn y gogledd, Rhondda Cynon Taf yn y gorllewin a Blaenau Gwent a Thorfaen yn y dwyrain.\nMae'r ardal yng nghanol Cymoedd De Cymru a Phrifddinas-Ranbarth Caerdydd. Mae bwrdeistref sirol Caerffili yn cwmpasu tua 108 milltir sgwâr (28,000 hectar) o ardal Cymoedd De-ddwyrain Cymru. Mae ychydig dros 18.6 milltir o hyd a bron i 11 milltir o led, ac wedi'i ffurfio gan gymoedd tair afon: Rhymni, Sirhywi ac Ebwy. Mae 180,000 o drigolion yn byw yn y fwrdeistref sirol mewn cymysgedd o gymunedau trefol a gwledig. Defnyddir tri chwarter y fwrdeistref sirol at ddibenion amaethyddiaeth a choedwigaeth. Y Cyngor yw'r 5ed cyngor lleol mwyaf yng Nghymru a'r cyflogwr mwyaf yn yr ardal.\nMae'r Cyngor yn cyflogi bron i 9,000 o aelodau o staff ac mae 73% ohonynt yn byw yn y fwrdeistref sirol. Fe'u cyflogir mewn amrywiaeth o wahanol swyddi yn y meysydd gwasanaeth sy'n rhan o'r Cyfarwyddiaethau canlynol:\nGwasanaethau Corfforaethol ac Addysg\nCaiff y Cyfadrannau eu harwain gan Gyfarwyddwyr Corfforaethol sydd, ar y cyd â'r Prif Weithredwr dros dro, yn aelodau o'r Tîm Rheoli Corfforaethol sy'n goruchwylio'r broses strategol o reoli busnes y Cyngor. Mae'r Cyngor yn gweithredu llywodraeth leol ar ffurf cabinet wedi'i arwain gan Arweinydd a gefnogir gan wyth Aelod o'r Cabinet. Mae gennym 73 o Gynghorwyr etholedig ag amrywiaeth o rolau, gan gynnwys cytuno ar fframwaith polisi, Treth y Cyngor a'r gyllideb.\nMae ein gweledigaeth a'n gwerthoedd yn rhan annatod o'n Strategaeth Trawsnewid #Tîm Caerffili – Yn Well gyda'n Gilydd. Ei nod yw trawsnewid y ffordd rydym wedi darparu gwasanaethau yn y gorffennol. Bydd yn ystyried sut y caiff gwasanaethau eu blaenoriaethu, sut y gallant fod yn fwy effeithlon o safbwynt busnes, yn archwilio cyfleoedd newydd i gryfhau'r ffocws ar gwsmeriaid a defnyddio mwy o ddulliau digidol, yn ystyried modelau darparu amgen ac yn chwilio am gyfleoedd masnachol.\nMae ein mantra newydd, sef 'Calon Gymdeithasol a Meddwl Masnachol', yn greiddiol i'r rhaglen hon o newid trawsnewidiol. Mae'n cydnabod ein hymrwymiad i wasanaeth cyhoeddus ac anghenion ein trigolion, ond hefyd yn dangos ein hawydd i ystyried cyfleoedd masnachol newydd ac arloesol lle y bo'n briodol, er mwyn cynhyrchu incwm ychwanegol i'w ailfuddsoddi mewn gwasanaethau i'w helpu i barhau'n wydn.\nEin diben yn y strategaeth hon yw:\n"Creu gallu a rhagwelediad er mwyn datblygu atebion i rai o’r heriau mwyaf i’r Fwrdeistref Sirol, gan sicrhau bod y Cyngor yn deall ac yn ymateb i anghenion a blaenoriaethau newidiol ein cymunedau”.\nRydym yn anelu at gyflawni'r canlyniadau canlynol:\nMeithrin cydberthnasau gwaith cadarn â'n cymunedau a'n partneriaid er mwyn manteisio i'r eithaf ar ein hadnoddau cyfun er mwyn sicrhau bwrdeistref sirol wydn ar gyfer y dyfodol.\nRhoi model gweithredu newydd ar waith a fydd yn annog dulliau arloesol o ddarparu gwasanaethau ac yn sicrhau ein bod yn defnyddio ein hadnoddau yn y ffordd orau.\nHelpu i gau'r bwlch rhwng tlodi a ffyniant drwy wella cyrhaeddiad addysgol ac ysgogi'r economi leol i greu swyddi o ansawdd uchel.\nMae datganiad cydraddoldeb y Cyngor yn nodi'r ymrwymiad hwn yn glir;\nMae'r Cyngor yn cydnabod bod gan bobl anghenion, gofynion a nodau gwahanol, a byddwn yn gweithio yn erbyn pob math o wahaniaethu drwy hyrwyddo cysylltiadau da a chyd-barch o fewn ein cymunedau, ein trigolion, ein haelodau etholedig, y rhai sy'n gwneud cais i ni am swyddi a'n gweithlu a rhyngddynt.\nByddwn hefyd yn gweithio i greu mynediad cyfartal at ein gwasanaethau i bawb, waeth beth fo'u tarddiad ethnig, rhyw, Oed, statws priodasol, cyfeiriadedd rhywiol, anabledd, ailbennu rhywedd, credoau crefyddol neu ddiffyg cred, y defnydd o'r Gymraeg, iaith arwyddion Prydain neu ieithoedd eraill, cenedligrwydd, cyfrifoldeb am unrhyw ddibynyddion neu unrhyw reswm arall na ellir dangos bod cyfiawnhad drosto.\nMae parch tuag at amrywiaeth yn fater allweddol wrth i'n cymunedau newid a datblygu yn yr 21ain ganrif. Rhaid inni barchu'r hyn a fu o'r blaen a'r cyflawniadau hyd at y pwynt hwnnw, ond rhaid inni hefyd dderbyn a pharchu bod pethau wedi newid ac yn parhau i esblygu. Rhaid inni fod yn barchus tuag at bob unigolyn sy'n byw neu'n gweithio yma, sy'n cynrychioli neu sy'n ymweld â'r fwrdeistref sirol.\nMae'n rhaid i wasanaethau'r Cyngor adlewyrchu'r anghenion amrywiol hyn ac mae gan Gyngor Bwrdeistref Sirol Caerffili eisoes gefndir cryf yn darparu gwasanaethau hygyrch mewn ffordd synhwyrol, bwyllog a chost-effeithiol. Mae cyllid llywodraeth leol yn cael ei herio o hyd ac mae’n rhaid ystyried unrhyw yr effaith ar yr unigolion mwyaf agored i niwed yn ein cymdeithas, drwy Asesiadau Effaith Cydraddoldeb, y mae'r cynllun hwn yn gadarn o'u plaid.\nMae'r Cyngor yn ymrwymedig i sicrhau ei fod yn cyflawni gwerth am arian o'i benderfyniadau caffael trydydd parti, gan gydnabod gwerth defnyddio dulliau caffael i gefnogi ei amcanion Diwylliannol, Cymdeithasol, Economaidd ac Amgylcheddol ehangach, mewn ffyrdd sy'n cynnig buddiannau hirdymor gwirioneddol i'r gymuned a wasanaethir ganddo a phobl Cymru, gan ar yr un pryd ystyried gwerth am arian.\nMae ein Rhaglen Gaffael yn strategaeth fyw, sy’n hyblyg ac yn addasadwy ac yn ymateb i'r amgylchedd newidiol; mae’n fodiwlaidd ei natur er mwyn gallu ei hadolygu'n hawdd a'i diweddaru bob blwyddyn yn unol â datblygiadau yn y tirlun caffael. Byddwn yn anelu at welliant parhaus er mwyn cyflwyno newidiadau gwirioneddol a gwella bywydau'r rheini sy'n byw ac yn gweithio yn ein bwrdeistref.\nBydd y Cyngor yn defnyddio ei brosesau caffael i feithrin newid cymdeithasol cadarnhaol lle y bo'n briodol. Mae'r Cyngor wedi mabwysiadu Cod Ymarfer y Gadwyn Gyflenwi Foesegol a byddwn yn ei roi ar waith er mwyn meithrin amodau gwaith teg i bawb.\nBydd y cynllun yn cael ei fonitro bob blwyddyn er mwyn adolygu effaith y cynnydd a wneir gennym a byddwn yn parhau i gyhoeddi ein Hadroddiad Cydraddoldeb statudol. Bydd hefyd yn cael cyhoeddusrwydd ac yn cael ei hyrwyddo'n eang yn fewnol ac yn allanol er mwyn gwella ymwybyddiaeth o'r gwaith sy'n mynd rhagddo.\nDatblygwyd y Cynllun Cydraddoldeb Strategol hwn ar gyfer 2020-2024 i ddangos ymrwymiad y Cyngor i fodloni Rheoliadau Deddf Cydraddoldeb 2010 (Dyletswyddau Statudol) (Cymru) 2011. Mae'n amlygu cysylltiadau â'r ddeddfwriaeth a'r rheoliadau ar Safonau'r Gymraeg a materion Hawliau Dynol a sut mae'n ategu pedwar o'r saith nod yn Neddf Llesiant Cenedlaethau'r Dyfodol (Cymru) 2015 Llywodraeth Cymru, sef Cymru iachach, Cymru sy'n fwy cyfartal, Cymru o gymunedau cydlynol a Chymru â diwylliant bywiog lle mae'r Gymraeg yn ffynnu. Mae hefyd yn amlinellu sut y bydd y Cyngor yn cyflawni ei gyfrifoldebau o dan Ddyletswydd Cydraddoldeb y Sector Cyhoeddus i hybu cydraddoldeb a chynhwysiant i bob grŵp gwarchodedig.\nGan adeiladu ar ein gwaith cydraddoldeb blaenorol, mae'r cynllun yn esbonio i'r staff, y trigolion, y rhanddeiliaid a'r aelodau etholedig sut mae Cyngor Bwrdeistref Sirol Caerffili am gyflawni ei ymrwymiadau cydraddoldeb a dal hefyd i fod yn sefydliad cynhwysol nad yw'n goddef gwahaniaethu o unrhyw fath.\nEr mwyn ein helpu i ysgrifennu'r cynllun hwn, gwnaethom ymgysylltu â'n trigolion, ein staff, ein rhanddeiliaid a'n haelodau etholedig. Gwnaethom hefyd ddefnyddio amrywiaeth o wybodaeth am gydraddoldeb a'n helpodd i ddiffinio ein hamcanion cydraddoldeb ar gyfer y 4 blynedd nesaf, a thrwy wrando arnynt, gobeithio bod yr amcanion hyn yn ystyrlon ac y byddwn yn gallu eu cyflawni.\nGwnaethom edrych i weld pa flaenoriaethau yr oedd angen eu hystyried yn genedlaethol ac ar lefel y Cyngor, gan eu seilio ar y dystiolaeth a oedd ar gael i ni i gefnogi'r gwaith. Cynhaliwyd cryn dipyn o waith dros y blynyddoedd er mwyn asesu ein cynnydd yn erbyn Dyletswydd Cydraddoldeb y Sector Cyhoeddus drwy gynlluniau gwasanaeth a'r broses hunanasesu.\nGwnaethom ystyried ffynonellau gwybodaeth allanol fel adroddiadau gan y Comisiwn Cydraddoldeb a Hawliau Dynol a Llywodraeth Cymru, polisïau a blaenoriaethau, adroddiadau ymchwil ac ystadegau perthnasol eraill a oedd ar gael i'n helpu.\nMae nifer o adroddiadau allanol gan y Comisiwn Cydraddoldeb a Hawliau Dynol wedi ategu ac wedi dylanwadu ar ddatblygiad ein hamcanion cydraddoldeb newydd ni.\nA yw Cymru'n Decach? 2015 – Y Comisiwn Cydraddoldeb a Hawliau Dynol\nEdrychodd adroddiad y Comisiwn Cydraddoldeb a Hawliau Dynol A yw Cymru'n Decach? 2015 ar saith her allweddol y mae angen mynd i'r afael â nhw yng Nghymru. Yn ôl yr adroddiad, mae anghydraddoldebau a cham-drin hawliau dynol wedi ymwreiddio a bydd angen ymdrech gydunol gan unigolion a mudiadau yn y sector cyhoeddus, y sector preifat a'r trydydd sector i fynd i'r afael â nhw a'u lleihau.\nDyma'r 7 her a nodwyd oedd:\nCau bylchau cyrhaeddiad mewn addysg\nAnnog recriwtio, datblygu a gwobrwyo teg mewn cyflogaeth\nGwella amodau byw mewn cymunedau cydlynol\nCynyddu mynediad at gyfiawnder ac annog cyfranogiad democrataidd\nGwella mynediad at wasanaethau iechyd meddwl a chefnogi pobl sy'n profi problemau iechyd meddwl\nAtal cam-drin, esgeulustod a chamdriniaeth mewn lleoliadau gofal a chadw\nDileu trais, cam-drin ac aflonyddu yn y gymuned\nMae'r heriau hyn yn heriau parhaus; ond, mae cynnydd wedi'i wneud tuag at ateb yr heriau hyn drwy nifer o gynlluniau gweithredu effeithiol o fewn y Cyngor. Er enghraifft, ym mis Mawrth 2018, mabwysiadodd y Cyngor set o amcanion llesiant ar gyfer 2018-2023 yn ei Gynllun Corfforaethol. Amcan Llesiant 1 yw Gwella cyfleoedd addysg i bawb a bydd hyn yn cael sylw drwy'r Strategaeth Uchelgeisiau a Rennir 2019-2022. Mae rhestr lawn o ddogfennau ategol perthnasol wedi'i chynnwys ym mhob un o'r amcanion llesiant.\nA yw Cymru'n Decach? 2018 – Y Comisiwn Cydraddoldeb a Hawliau Dynol\nMae fformat adroddiad diweddaraf y Comisiwn Cydraddoldeb a Hawliau Dynol, A yw Cymru'n Decach? 2018, yn amlinellu'r themâu a ganlyn. Mae amcanion y cynllun wedi'u datblygu i gyd-fynd â'r themâu hyn;\nMae'r adroddiad yn sôn bod rhywfaint o gynnydd wedi'i wneud o ran gwneud Cymru'n decach, ond mae'n awgrymu bod llawer mwy o waith i'w wneud. Ffocws allweddol y Comisiwn Cydraddoldeb a Hawliau Dynol fydd anfantais sosio-economaidd, anabledd, rhyw a hil a bydd y rhain yn cael eu hadlewyrchu yn Amcanion Cydraddoldeb Strategol y Cyngor ar gyfer 2020-2024.\nWrth ddatblygu'n hamcanion cydraddoldeb, roedd A yw Cymru'n Decach? 2015 ac A yw Cymru'n Decach? 2018 yn hanfodol o ran ein harwain at yr amcanion cydraddoldeb rydyn ni'n ymgynghori yn eu cylch ac y manylir arnynt yn y ddogfen hon.\nMae'r cynllun Gweithredu yn Adran 2 yn nodi sut y mae'r amcanion cydraddoldeb a'r camau gweithredu yn gysylltiedig â'r themâu a nodwyd yn adroddiad A yw Cymru'n Decach? 2018.\nEr mwyn helpu i wella'r camau gweithredu blynyddol, rydym hefyd yn croesawu unrhyw sylwadau cyffredinol, parhaus ar gynnwys, ansawdd a hygyrchedd y ddogfen ac ar effaith y camau gweithredu hynny ar y bobl a wasanaethir gennym a'r bobl a gyflogir gennym.\nOs oes gennych unrhyw sylwadau neu os hoffech wybod mwy am y gwaith y mae'r Cyngor yn ei wneud, cysylltwch â:\nTîm Cydraddoldeb, y Gymraeg ac Ymgynghori\nffôn 01443 864404\nMae Deddf Cydraddoldeb 2010 yn dod â chyfreithiau gwrthwahaniaethu blaenorol ynghyd ac yn disodli'r cyfreithiau hynny, gan greu un Ddeddf. Mae'r Ddeddf yn cynnwys Dyletswydd Cydraddoldeb y Sector Cyhoeddus, sydd wedi disodli'r holl ddyletswyddau unigol a oedd ar waith yn flaenorol, sef cydraddoldeb o ran hil, anabledd a rhyw. Mae adran 149 o Ddeddf Cydraddoldeb 2010 yn nodi Dyletswydd Cydraddoldeb y Sector Cyhoeddus, sy'n gosod dyletswydd ar y Cyngor, a sefydliadau cyhoeddus eraill, i roi sylw dyladwy wrth wneud penderfyniadau a darparu gwasanaethau er mwyn sicrhau ein bod yn bodloni'r gofyniad i wneud y canlynol:\nDileu gwahaniaethu, aflonyddu a fictimeiddio ac ymddygiad arall anghyfreithlon a waherddir gan y Ddeddf.\nHybu cyfle cyfartal rhwng personau sy'n rhannu nodwedd warchodedig berthnasol a phersonau nad ydynt yn ei rhannu.\nMeithrin cysylltiadau da rhwng personau sy'n rhannu nodwedd warchodedig a phersonau nad ydynt yn ei rhannu.\nWrth hybu cyfle cyfartal rhwng personau sy'n rhannu nodwedd warchodedig a phersonau nad ydynt yn ei rhannu, mae'n rhaid i ni hefyd sicrhau ein bod yn gwneud y canlynol;\nDileu a lleihau'r anfanteision a wynebir gan bobl oherwydd eu nodweddion gwarchodedig.\nCymryd camau i ddiwallu anghenion pobl o grwpiau gwarchodedig p'un a ydynt yn wahanol i anghenion pobl eraill ai peidio.\nAnnog pobl â nodweddion gwarchodedig i gymryd rhan mewn bywyd cyhoeddus neu mewn gweithgareddau eraill lle nad oes nifer cymesur ohonynt yn cymryd rhan.\nMae'r trydydd nod yn cyfeirio at feithrin cysylltiadau da ac mae hyn yn golygu mynd i'r afael â rhagfarn a hybu dealltwriaeth rhwng personau sy'n rhannu nodwedd warchodedig a phersonau nad ydynt yn ei rhannu. Gallai hyn olygu o dan rai amgylchiadau y caiff rhai pobl eu trin yn fwy ffafriol nag eraill, ar yr amod bod hynny o fewn darpariaethau'r Ddeddf.\nRhestrir naw nodwedd warchodedig o dan Ddeddf Cydraddoldeb 2010:\nYng Nghymru, mae dyletswyddau statudol penodol arnom, sef rheoliadau sy'n nodi'r camau gweithredu y mae'n rhaid i'r Cyngor eu cymryd er mwyn cydymffurfio. Cyhoeddwyd y Rheoliadau Deddf Cydraddoldeb 2010 (Dyletswyddau Statudol) (Cymru) 2011 gan Lywodraeth Cymru ym mis Ebrill 2011 ac maent yn cynnwys y meysydd canlynol;\nAmcanion Cydraddoldeb – llunio a chyhoeddi set o amcanion cydraddoldeb sy'n bodloni Dyletswydd Cydraddoldeb y Sector Cyhoeddus.\nYmgysylltu – cynnwys pobl sy'n cynrychioli un nodwedd warchodedig neu fwy ac y mae ganddynt ddiddordeb yn y ffordd y mae'r Cyngor yn ymgymryd â'i swyddogaethau.\nAsesiadau Effaith Cydraddoldeb – cynnal Asesiadau Effaith Cydraddoldeb a'u cyhoeddi ochr yn ochr ag adroddiadau y mae angen gwneud penderfyniadau yn eu cylch.\nGwybodaeth am Gydraddoldeb – casglu a chyhoeddi gwybodaeth am gydraddoldeb sy'n sicrhau cydymffurfiaeth â Dyletswydd Cydraddoldeb y Sector Cyhoeddus.\nGwybodaeth am Gyflogaeth – casglu a chyhoeddi data monitro'r gweithlu bob blwyddyn.\nGwahaniaethau Cyflog – sicrhau bod gan y Cyngor amcan cydraddoldeb sy'n ymwneud yn benodol â gwahaniaethau cyflog rhwng y rhywiau.\nHyfforddi Staff – hybu gwybodaeth a dealltwriaeth o Ddeddf Cydraddoldeb 2010, Dyletswydd Cydraddoldeb y Sector Cyhoeddus a'r dyletswyddau penodol yng Nghymru. Defnyddio gweithdrefnau asesu perfformiad i nodi anghenion hyfforddi staff a'u diwallu.\nCynllun Cydraddoldeb Strategol – cyhoeddi cynllun cydraddoldeb strategol sy'n nodi Amcanion Cydraddoldeb y Cyngor ar gyfer bodloni Dyletswydd Cydraddoldeb y Sector Cyhoeddus.\nCaffael – wrth gaffael gwaith, nwyddau a gwasanaethau gan sefydliadau eraill, cynnwys amodau sy'n berthnasol i Ddyletswydd Cydraddoldeb y Sector Cyhoeddus fel rhan o'r prosesau caffael.\nMae'r Cyngor yn ymrwymedig i sicrhau y caiff Deddf Llesiant Cenedlaethau'r Dyfodol (Cymru) 2015 ei hystyried wrth ddarparu gwasanaethau ac ymgymryd â gweithgareddau. Mae'r Ddeddf yn rhoi egwyddor datblygu cynaliadwy ar waith sy'n anelu at wella llesiant economaidd, cymdeithasol, amgylcheddol a diwylliannol Cymru. Bydd hyn yn ein helpu i greu Cymru yr ydym am fyw ynddi, nawr ac yn y dyfodol.\nEr mwyn sicrhau bod pawb yn gweithio tuag at yr un weledigaeth, mae'r Ddeddf yn nodi saith nod llesiant, ac er y bydd cynllun Cydraddoldeb Strategol y Cyngor yn berthnasol i bob un o'r nodau llesiant, mae'r cynllun yn cefnogi cynnydd yn erbyn y 3 nod canlynol yn benodol:\nMae Egwyddor Datblygu Cynaliadwy'r Ddeddf yn rhoi gwybod i'r Cyngor beth i'w ystyried wrth gyflawni ei ddyletswyddau o dan y Ddeddf. Wrth wneud penderfyniadau, mae'n rhaid i'r Cyngor ystyried yr effaith y gallai'r penderfyniad ei chael ar genedlaethau'r dyfodol. Er mwyn gwneud hynny, nodwyd pum ffordd o weithio y mae'n rhaid eu hystyried a'u rhoi ar waith wrth wneud penderfyniadau, sef:\nHirdymor: Pwysigrwydd sicrhau cydbwysedd rhwng anghenion tymor byr a’r angen am ddiogelu’r gallu i ddiwallu anghenion tymor hir hefyd\nAtal: Sut gall gweithredu i atal problemau rhag digwydd neu waethygu helpu cyrff cyhoeddus i gyflawni eu hamcanion\nIntegreiddio: Ystyried sut gall amcanion llesiant y corff cyhoeddus effeithio ar bob un o’r nodau llesiant, ar bob un o’n hamcanion eraill, neu ar amcanion cyrff cyhoeddus eraill\nCydweithio: Gallai cydweithredu ag unrhyw berson arall (neu wahanol adrannau yn y corff ei hun) helpu’r corff i fodloni ei amcanion llesiant\nCynnwys: Pwysigrwydd cynnwys pobl sydd â diddordeb mewn cyflawni’r nodau llesiant, a sicrhau bod y bobl hynny’n adlewyrchu amrywiaeth yr ardal maent yn ei gwasnaethu\nDefnyddiwyd y pum ffordd o weithio i lywio amcanion cydraddoldeb y Cyngor.\nCyflwynwyd Mesur y Gymraeg (Cymru) 2011 i ddisodli Deddf yr Iaith Gymraeg 1993 ac fel rhan o'r ddeddfwriaeth, yng Nghymru, mae gan y Gymraeg yr un statws cyfreithiol â'r Saesneg ac ni ddylid ei thrin yn llai ffafriol.\nMae'n rhaid i gyrff cyhoeddus gydymffurfio â set genedlaethol o Safonau'r Gymraeg a gyhoeddwyd gan Gomisiynydd y Gymraeg ar ffurf Hysbysiad Cydymffurfio i'r Cyngor. Mae'r Hysbysiad Cydymffurfio yn nodi pa rai o'r 176 o safonau yn y ddeddfwriaeth sy'n gymwys i'r Cyngor, ynghyd ag unrhyw eithriadau a'u dyddiadau gweithredu.\nNid yw materion y Gymraeg wedi'u cynnwys yn Neddf Cydraddoldeb 2010 ond, yn hytrach, mae ganddynt set o safonau o dan Fesur y Gymraeg (Cymru) 2011. Cydnabuwyd ers amser bod yr agenda polisi cydraddoldeb ac agenda polisi'r Gymraeg yn ategu ei gilydd ac yn dylanwadu ar ei gilydd. Atgyfnerthir hyn ymhellach gan un o nodau Deddf Llesiant Cenedlaethau'r Dyfodol (Cymru) 2015 – Cymru â diwylliant bywiog lle mae'r Gymraeg yn ffynnu.\nGwneir datblygiadau sy'n ymwneud â'r Gymraeg yn gorfforaethol yn unol â nodau'r Mesur, a wnaeth y canlynol:\ncreu system newydd o osod dyletswyddau ar gyrff i ddarparu gwasanaethau drwy gyfrwng y Gymraeg;\ncreu Comisiynydd y Gymraeg â phwerau gorfodi cryf er mwyn amddiffyn hawliau siaradwyr Cymraeg i gael gafael ar wasanaethau drwy gyfrwng y Gymraeg;\nsefydlu Tribiwnlys y Gymraeg;\nrhoi'r hawl i unigolion a chyrff apelio yn erbyn penderfyniadau a wneir mewn perthynas â darparu gwasanaethau drwy gyfrwng y Gymraeg;\ncreu Cyngor Partneriaeth y Gymraeg er mwyn cynghori'r Llywodraeth ar ei strategaeth mewn perthynas â'r Gymraeg;\ncaniatáu i Gomisiynydd y Gymraeg gynnal ymchwiliadau swyddogol i achosion lle y ceir ymgais i ymyrryd â rhyddid siaradwyr Cymraeg i ddefnyddio'r iaith gyda'i gilydd.\nO ganlyniad, cafodd y Gymraeg ei hintegreiddio i'r Amcanion a'r Cynllun Gweithredu Cydraddoldeb a'r Gymraeg, a lluniwyd amcan cydraddoldeb corfforaethol penodol ar ei chyfer.\nAdran 2: Amcanion a Chynllun Gweithredu Cydraddoldeb Strategol\nAmcan Cydraddoldeb 1\nCynllunio a Darparu Gwasanaethau – Deall a dileu'r rhwystrau y mae pobl yn eu hwynebu wrth gyrchu gwasanaethau\nMae'r amcan hwn yn ffocysu ar ddarparu gwasanaethau hygyrch a chynhwysol i drigolion y fwrdeistref sirol. Byddwn yn cyflawni hyn drwy barhau i ymgysylltu â defnyddwyr gwasanaethau er mwyn nodi a dileu rhwystrau i wasanaethau.\nGall y rhwystrau sy'n cael eu profi gan grwpiau ac unigolion gynnwys cael gafael ar wybodaeth mewn fformatau priodol i ateb eu hanghenion, anawsterau iechyd meddwl, trafnidiaeth, diweithdra neu mynediad i dechnoleg. Dylai meysydd gwasanaeth roi cynlluniau a strategaethau ar waith ar y cyd er mwyn mynd i'r afael yn llwyddiannus â'r rhwystrau a nodwyd a'u dileu.\nMeysydd yr hoffem eu gwella yw addysg, iechyd a gwasanaethau iechyd meddwl, tai, gwasanaethau cymdeithasol a thrafnidiaeth.\nGrymuso grwpiau sydd â nodweddion gwarchodedig i allu cael gafael ar y gwasanaethau y mae nhw eu hangen yn ffocws allweddol i'r Cyngor.\nThemâu o 'A yw Cymru'n Decach? 2018'\nAddysg, Gwaith, Safonau Byw, Iechyd, Cyfiawnder a Diogelwch Personol, Cymryd Rhan\nNodweddion Gwarchodedig Perthnasol\nOedOed, Anabledd, Ailbennu Rhywedd, Priodas a Phartneriaeth Sifil, Hil, Crefydd neu Gred, Rhyw, Cyfeiriadedd Rhywiol, Y Gymraeg\nCynllun Llesiant Bwrdd Gwasanaethau Cyhoeddus Caerffili 2018-2023\nCynllun Corfforaethol 2018-2023\nWLlywodraeth Cymru - Fframwaith Cynhwysiant Digidol\nCyngor Bwrdeistref Sirol Caerffili - Strategaeth Cwsmeriaid a Digidol\nRhoi egwyddorion y Strategaeth Cwsmeriaid a Digidol ar waith\nSicrhau bod ein staff yn meddu ar y sgiliau angenrheidiol i ddarparu gwasanaethau digidol\nYmchwilio ac ystyried mabwysiadu symbol 'Communication Access' er mwyn sicrhau y caiff gwybodaeth ei darparu gan ddefnyddio gwahanol fformatau ac ieithoedd, gan gynnwys Iaith Arwyddion Prydain\nGwella sgiliau trigolion i alluogi nhw i ddefnyddio technoleg ddigidol yn well\nNodi anghenion gwasanaeth grwpiau penodol o ddefnyddwyr; pa rwystrau sy'n eu hatal rhag defnyddio gwasanaethau; a pha gamau gweithredu sydd eu hangen er mwyn dileu'r rhwystrau hynny\nSicrhau fod gwefan a mewnrwyd y Cyngor yn hygyrch fel y gall pobl ag anableddau parhau i ymgysylltu\nGwella'r broses ar gyfer casglu a chofnodi gwybodaeth monitro cydraddoldebau ein trigolion ar draws gwasanaethau'r Cyngor\nCasglu gwybodaeth monitro cydraddoldebau ar gyfer canmoliaeth a chwynion\nCynnal arolwg o stoc adeiladau'r Cyngor (ac ysgolion) mewn perthynas â hygyrchedd, gan ddefnyddio'r Grŵp Mynediad Lleol\nCynnal arolwg o orsafoedd pleidleisio mewn perthynas â hygyrchedd, gan ddefnyddio'r Grŵp Mynediad Lleol\nCynhwysiant Digidol – Mae gwella sgiliau trigolion a staff yn golygu y byddant yn gallu defnyddio gwybodaeth a chael gafael ar wybodaeth ar ffurf ddigidol, gan ddileu nifer o rwystrau a galluogi trigolion i chwarae mwy o ran. Mae hyn yn cynnwys defnyddio'r cyfryngau cymdeithasol a rhwydweithio, y newyddion, manteisio ar gyfleoedd am swyddi, cyllid (bancio ar-lein), gwybodaeth am drafnidiaeth, opsiynau tai neu hyd yn oed brynu ar-lein. Bydd sgiliau digidol yn galluogi trigolion a staff i ddod o hyd i fanylion am wasanaethau'r Cyngor, ac i gael gafael ar wybodaeth gyfredol am ddatblygiadau a all effeithio nhw, fel ymgyngoriadau, gwaith priffyrdd, digwyddiadau ac ati.\nMonitro Cydraddoldebau – Bydd gwella'r ffordd y caiff gwybodaeth monitro cydraddoldebau ei chasglu yn nodi problemau o fewn gwasanaethau, ac a yw trigolion â nodweddion gwarchodedig yn wynebu unrhyw broblemau neu'n cael gafael ar wasanaethau mewn ffordd gyfartal. Bydd data monitro cydraddoldebau yn ein helpu i ddeall pwy yw ein cwsmeriaid a sut i deilwra ein gwasanaethau i ddiwallu eu hanghenion. Bydd casglu'r data hyn ar gyfer canmoliaeth a chwynion yn helpu i nodi'r meysydd lle rydym yn gwneud yn dda a'r meysydd lle y mae angen i ni wella. Bydd y wybodaeth hon yn golygu y byddwn yn gallu darparu mynediad cyfartal i wasanaethau a dileu'r rhwystrau a nodwyd.\nHygyrchedd – Drwy gynnal arolwg o stoc adeiladau'r Cyngor, sy'n cynnwys ysgolion a gorsafoedd pleidleisio, gallwn nodi adeiladau lle ceir problemau hygyrchedd a gweithio i'w datrys. Gall rhwystrau ffisegol fod yn gysylltiedig ag adeiladau, gan atal trigolion rhag cael gafael ar wasanaethau, er enghraifft, pleidleisio. Dylid ystyried arwyddion clir, goleuadau a mynediad at wasanaethau fel rhan o'r thema hon. Fel awdurdod, mae'n rhaid i ni sicrhau bod gennym aelodau o staff sy'n meddu ar y sgiliau iaith priodol i ragori ar ddisgwyliadau cwsmeriaid, ynghyd â gwybodaeth gadarn ac amrywiol am wasanaethau'r Cyngor.\nAmcan Cydraddoldeb 2\nAddysg, Sgiliau a Chyflogaeth – Gwella cyfleoedd addysg i bawb\nPrif nod yr amcan hwn yw sicrhau bod ein cymunedau mewn sefyllfa dda i sicrhau cyflogaeth gynaliadwy sy'n talu'n dda fel modd o atal tlodi. Drwy sicrhau bod ein trigolion yn barod i fynd i'r amgylchedd gwaith, byddwn yn atal problemau hirdymor sy'n gysylltiedig â sgiliau isel ac anghyflogadwyedd.\nBydd 'Gwella cyfleoedd addysg i bawb', yn unol â'r manylion yng Nghynllun Corfforaethol y Cyngor,\nyn cael ei gyflawni drwy ddefnyddio canlyniadau a nodir yn y Strategaeth Uchelgeisiau a Rennir 2019-2022. Mae'r strategaeth hon yn amlinellu ymrwymiad y Cyngor i weithio gydag ysgolion a'r Gwasanaeth Cyflawni Addysg i wella cyrhaeddiad a chyflawniad addysgol.\nBydd cynyddu nifer y trigolion sy'n manteisio ar addysg, hyfforddiant a chyflogaeth yn gyfraniad cadarnhaol at greu cymunedau cydlynol, gwydn a ffyniannus. Mae'r agenda sgiliau yn holl bwysig o ran datblygiad economaidd a ffyniant economaidd y wlad, Prifddinas-Ranbarth Caerdydd a Bwrdeistref Sirol Caerffili.\nBydd canolbwyntio ar leihau nifer y bobl ifanc nad ydynt mewn cyflogaeth, addysg na hyfforddiant, dileu'r bwlch anweithgarwch economaidd; nodi'r bylchau a'r prinderau o ran sgiliau mewn sectorau blaenoriaeth, cynyddu nifer y prentisiaethau a gwella eu hansawdd a barn pobl amdanynt fel llwybr tuag at gyflogaeth â chyflog da, yn allweddol i hyn.\nOed, Anabledd, Ailbennu Rhywedd, Hil, Crefydd neu Gred, Rhyw, Cyfeiriadedd Rhywiol, y Gymraeg\n‘A yw Cymru'n Decach? 2018'\nStrategaeth Uchelgeisiau a Rennir 2019-22\nCynllun Gweithredu Ffyniant i Bawb\nCynllun Corfforaethol 2018-23\nGwella sgiliau trigolion drwy gynnig cyfleoedd i ennill cymwysterau a chymorth i gael gafael ar gyflogaeth\nDatblygu cymorth i'r sector Addysg Gymunedol i Oedolion er mwyn cynnig cyrsiau llythrennedd digidol a fydd yn cefnogi rhaglenni cyflogadwyedd lleol\nAnelu at leihau effaith tlodi drwy helpu trigolion i fanteisio ar gyfleoedd ac amodau cyflogaeth gwell\nCyrraedd y targedau a nodwyd yn y rhaglenni cyflogadwyedd lleol drwy wella sgiliau trigolion a'u helpu i ddod o hyd i swyddi â chyflog da\nDrwy fuddsoddi yn ein stoc addysgol a'n stoc tai, a chynnig prentisiaethau, cyfleoedd hyfforddi a lleoliadau gwaith yn ein sefydliad, byddwn yn cynyddu nifer y trigolion lleol sy'n weithwyr medrus a chymwys ac yn cyfrannu at sicrhau Budd i'r Gymuned\nParhau i ddatblygu dull gweithredu cynhwysol ar gyfer prentisiaethau\nCyfleoedd o ran Sgiliau a Chyflogaeth - Drwy fynd i'r afael ag achosion tlodi a sicrhau bod ein rhaglenni grant gwrth-dlodi yn cydweithio, byddwn yn gallu cynnig y cymorth gorau posibl i'r unigolion mwyaf agored i niwed yn ein cymunedau. Bydd cynyddu nifer y trigolion sy'n manteisio ar addysg, hyfforddiant a chyflogaeth yn gyfraniad cadarnhaol at greu cymunedau cydlynol, gwydn a ffyniannus, gan felly wella ansawdd bywyd ac iechyd y rheini sy'n byw yn y fwrdeistref sirol.\nCyfleoedd Addysg – Mae'r Cyngor wedi rhestru ‘Gwella cyfleoedd addysgol i bawb’ fel ei Amcan Llesiant cyntaf, ac wedi rhoi Strategaeth Uchelgeisiau a Rennir ar waith er mwyn ymgymryd â'r gwaith hwn. Fel awdurdod, rydym wedi ymrwymo i raglen uchelgeisiol o fuddsoddi yn ysgolion yr 21ain ganrif. Cyflawnwyd rhaglen Band A Ysgolion yr 21ain Ganrif yn unol â'r amserlen a'r gyllideb berthnasol. Nodwyd dau brosiect cyntaf y rhaglen Band B, sydd yr un mor uchelgeisiol, a byddant yn helpu'r Awdurdod i ddiwallu anghenion ei ddysgwyr mwyaf agored i niwed a'r Cynllun Strategol Cymraeg mewn Addysg.\nTrafnidiaeth – Mae Bargen Ddinesig Prifddinas-Ranbarth Caerdydd yn rhaglen fuddsoddi uchelgeisiol. Fe'i dyluniwyd i ddatblygu seilwaith a chysylltedd trafnidiaeth, yn ogystal â chreu cyfleoedd cyflogaeth a phrentisiaethau er mwyn hybu cyfleoedd adfywio lleol a rhanbarthol mewn modd cadarnhaol. Os bydd y seilwaith trafnidiaeth yn diwallu anghenion unigolion sy'n awyddus i fanteisio ar gyfleoedd addysg, hyfforddiant a chyflogaeth, bydd hyn yn hybu ffyniant ac yn gwella cydlyniant cymunedol.\nAmcan Cydraddoldeb 3\nCydlyniant Cymunedol – Hybu a hwyluso cymunedau cynhwysol a chydlynol\nDisgrifir cydlyniant cymunedol, fel y'i diffinnir yn nogfen Llywodraeth Cymru Cydlyniant Cymunedol: Cynllun Cyflawni Cenedlaethol 2014-2016 (y ddogfen ddiweddaraf), fel gallu pob cymuned i weithredu a thyfu mewn cytgord gyda'i gilydd yn hytrach nag mewn gwrthdaro. Y nod yw adeiladu cymunedau lle mae pobl yn teimlo'n hyderus eu bod yn perthyn ac yn gyfforddus yn cymysgu ac yn rhyngweithio ag eraill, yn enwedig gyda phobl wahanol a phobl sydd â nodweddion gwarchodedig gwahanol.\nMae Caerffili yn mabwysiadu'r egwyddorion mai ystyr cymuned gydlynol yw cymuned:\nlle ceir gweledigaeth gyffredin ac ymdeimlad o berthyn i bob cymuned;\nlle y caiff amrywiaeth cefndiroedd ac amgylchiadau pobl ei gwerthfawrogi a'i hystyried mewn modd cadarnhaol;\nlle caiff y rheini o wahanol gefndiroedd gyfleoedd tebyg mewn bywyd;\nlle y caiff cydberthnasau cadarn a chadarnhaol eu meithrin rhwng pobl o wahanol gefndiroedd ac amgylchiadau yn y gweithle, mewn ysgolion ac mewn cymdogaethau.\nWrth gyfeirio at 'gymunedau', rydym yn aml yn disgrifio ardal ddaearyddol, ond gellir defnyddio'r term cymuned hefyd i ddiffinio unigolion sy'n rhannu nodwedd warchodedig (er enghraifft, ethnigrwydd neu ddiwylliant, grŵp oedran, crefydd neu gred, cyfeiriadedd rhywiol, iaith, rhywedd) neu ddiddordebau.\nOed, Anabledd, Ailbennu Rhywedd, Priodas a Phartneriaeth Sifil, Beichiogrwydd a Mamolaeth, Hil, Crefydd neu Gred, Rhyw, Cyfeiriadedd Rhywiol, y Gymraeg\n‘Is Wales Fairer? 2018 Report’\nCommunity Cohesion National Delivery Plan 2014-2016\nCodi proffil y broses o roi gwybod am ddigwyddiadau gwahaniaethol mewn ysgolion drwy gynnig hyfforddiant pellach i staff\nEsblygu'r dull integredig rhanbarthol, i wella iechyd a lles unigolion a theuluoedd sy'n destun trais yn erbyn menywod, cam-drin domestig a thrais rhywiol.\nAnnog gwaith amrywiaeth cymunedol gyda gwasanaethau a phartneriaid er mwyn dathlu cydraddoldeb gwahaniaethau drwy hyrwyddo dyddiadau i'w cofio a'u dathlu (h.y. Wythnos Ymwybyddiaeth Ffoaduriaid, Diwrnod Cofio'r Holocost, Wythnos Ymwybyddiaeth o Droseddau Casineb)\nYmgysylltu – datblygu panel trigolion o gymunedau lleiafrifol fel ffordd o wella'r broses o ymgysylltu â lleisiau na chaiff eu clywed cymaint\nBydd y tîm cydlyniant cymunedol yn gweithio gyda'r AALl a phartneriaid i ddatblygu gwell arferion cydraddoldeb a mwy o waith gwrthwahaniaethu mewn ysgolion. (Bydd hyn yn cynnwys hyfforddi staff, codi proffil y broses o roi gwybod am ddigwyddiadau gwahaniaethol, cymorth i ysgolion ddatblygu gwaith i gynnwys cydraddoldebau yn y cwricwlwm drwy weithdai i ysgolion a phrosiect cyfnewid i ysgolion a fydd yn cysylltu ysgol leol ag ysgol mewn ardal wahanol a chyferbyniol)\nYmgysylltu â gwladolion o'r UE mewn perthynas â'r Cynllun Preswylio’n Sefydlog i Ddinasyddion yr UE\nMonitro tensiynau cymunedol – cysylltu â Phartneriaid a chymryd camau rhagweithiol i atal tensiynau rhag gwaethygu yn y gymuned\nParhau i gefnogi cyfranogiad yr ALl â Chynllun Ailsefydlu y DU\nMae'r trafodaethau gwleidyddol cyfredol yn dilyn Brexit, mewn rhai rhanbarthau, wedi cael effaith sylweddol ar gydlyniant cymunedol - ac mae'r cynnydd cenedlaethol yn nifer y troseddau casineb a gofnodwyd yn dilyn refferendwm 2016 yn dystiolaeth bellach o'r rhaniad o fewn rhai cymunedau. Mae ymdrin â'r rhaniad hwn a chynnig cyfle cyfartal i bob trigolyn, ni waeth beth fo'i nodwedd warchodedig, yn hanfodol er mwyn sicrhau bod Caerffili yn annog cydberthnasau cadarnhaol o fewn cymunedau a rhwng cymunedau.\nCydlyniant Cymunedol – Mae Cymru o gymunedau cydlynus yn un o saith nod Deddf Llesiant Cenedlaethau'r Dyfodol (Cymru) 2015, ac mae'n sicrhau bod cydlyniant yn parhau wrth wraidd dull gweithredu'r Cyngor a chyrff cyhoeddus eraill wrth roi polisïau ar waith a darparu gwasanaethau nawr ac yn y dyfodol. Mae'r Ddeddf a Chynllun Cyflawni Cenedlaethol Llywodraeth Cymru yn gweithio law yn llaw, gan ddilyn yr un egwyddorion o ran integreiddio, cydweithio a chyfranogiad, a chan sicrhau bod polisïau a gwasanaethau yn parhau'n ymatebol i anghenion lleol. Mae'r Cynllun Cyflawni yn gydnaws â Chynllun Cydraddoldeb Strategol Llywodraeth Cymru, ac yn dangos sut y byddwn yn parhau i feithrin cysylltiadau da a mynd i'r afael ag anghydraddoldeb hirsefydledig yn ein cymunedau.\nAmcan Cydraddoldeb 4\nYmgysylltu Cynhwysol a Chymryd Rhan – Ymgysylltu â thrigolion i'w hannog i gymryd rhan a lleisio barn wrth gynllunio darpariaeth gwasanaethau\nMae'n hanfodol bod gwybodaeth ar gael mewn gwahanol fformatau er mwyn sicrhau bod yr holl drigolion yn gallu cymryd rhan mewn unrhyw ymarferion ymgysylltu neu bob un ohonynt. Bydd datblygiadau technoleg yn ein galluogi i ddarparu gwybodaeth ar fformatau digidol, ond mae rhwystrau o hyd sy'n atal trigolion rhag ymgysylltu. Mae trafnidiaeth, iechyd meddwl, statws sosio-economaidd, sgiliau llythrennedd a rhifedd isel ac anawsterau penodol sydd gan grwpiau anodd eu cyrraedd neu grwpiau nad ydyn nhw'n cael eu clywed yn aml, ymysg y rhwystrau sy'n dal i atal trigolion rhag ymgysylltu â'r Cyngor a gwasanaethau cymorth ehangach.\nCaiff yr amcan hwn ei adlewyrchu yn un o'n Hamcanion Corfforaethol sy'n ystyried sut y gallwn 'Cynorthwyo trigolion i aros yn annibynnol a gwella eu llesiant'. Mae'n cynnwys helpu pobl i helpu eu hunain drwy ddarparu cyngor ac arweiniad cynhwysfawr, gan gynnwys eu cyfeirio at wasanaethau eraill. Mae'n golygu cael sgyrsiau ystyrlon gyda phobl i'w helpu i nodi'r hyn sy'n bwysig iddynt, a fydd yn bwydo gwasanaethau sy'n addas i'w hanghenion.\n‘A yw Cymru'n Decach? 2018’\nStrategaeth Cwsmeriaid a Digidol 2019-2023\nTîm Caerffili – Strategaeth Trawsnewid Yn Well Gyda'n Gilydd\nStrategaeth Cyfathrebu ac Ymgysylltu CBSC 2019-2022\nFframwaith Ymgynghori ac Ymgysylltu 2020-2025\nHelpu trigolion i 'helpu eu hunain' drwy ddarparu cyngor ac arweiniad cynhwysfawr, gan gynnwys eu cyfeirio at wasanaethau eraill\nCynnal 'sgyrsiau ystyrlon' er mwyn helpu trigolion i nodi beth sy'n bwysig iddynt er mwyn llywio gwaith cynllunio sy'n canolbwyntio ar ganlyniadau\nNodi gofalwyr a'u cefnogi\nCynnwys y Fframwaith Ymgynghori ac Ymgysylltu ym mhob ymarfer ymgynghori a gynhelir gan wasanaethau'r Cyngor\nNodi anghenion gwasanaeth grwpiau ddefnyddwyr penodol; pa rwystrau sy'n eu hatal rhag defnyddio gwasanaethau; a pha gamau gweithredu sydd eu hangen er mwyn dileu'r rhwystrau hynny\nAdolygu a diweddaru ein grwpiau rhanddeiliaid allweddol yn y fwrdeistref sirol sy'n cynrychioli grwpiau â nodweddion gwarchodedig\nAdolygu ac atgyfnerthu prosesau mewnol ar gyfer cynnal Asesiadau Effaith Cydraddoldeb a gwaith ymgynghori cysylltiedig\nSicrhau bod gweithgareddau sy'n ymwneud â newid a thrawsnewid gwasanaethau yn cynnwys egwyddorion ymgynghori da â chymunedau fel rhan o 'Drafodaeth Caerffili'\nCyfathrebu a Hygyrchedd – Mae angen i ni helpu trigolion i wella eu sgiliau a chaffael sgiliau digidol er mwyn cael gafael ar wybodaeth a chymryd rhan mewn gweithgareddau ar-lein. Dylid darparu'r wybodaeth a ddarperir gennym ar ffurf hawdd ei deall sy'n defnyddio iaith syml. Mae angen i ni ystyried sut rydym yn ymgysylltu ac yn ymgynghori â thrigolion drwy grwpiau ffocws a'r Panel Safbwynt a chynyddu cyfranogiad a sicrhau eu bod yn cynrychioli unigolion â nodweddion gwarchodedig.\nLlais – Ymgynghori'n uniongyrchol â grwpiau rhanddeiliaid allweddol er mwyn ymgynghori wyneb-yn-wyneb. Bydd defnyddio dulliau cydgynhyrchu yn helpu i feithrin cydberthnasau â thrigolion, lle y byddant yn teimlo y gallant ddylanwadu ar benderfyniadau a gwneud penderfyniadau am y gwasanaethau sydd eu hangen arnynt. Bydd hefyd yn meithrin ymddiriedaeth ac yn grymuso'r cyhoedd i gymryd rhan wrth ddylunio a darparu gwasanaethau.\nDileu Rhwystrau – Ystyried Egwyddorion Gunning wrth gynllunio unrhyw waith ymgynghori. Cynllunio digon o amser ar gyfer ymarferion ymgynghori a darparu gwybodaeth ddigonol sy'n galluogi pobl i wneud penderfyniadau gwybodus / ymateb gan wybod y ffeithiau.\nAmcan Cydraddoldeb 5\nY Gymraeg – Sicrhau y gall y cyhoedd sy'n siarad Cymraeg gael mynediad i wasanaethau sy'n cydymffurfio â'r gofynion statudol\nNid yw materion y Gymraeg wedi'u cynnwys yn Neddf Cydraddoldeb 2010 ond mae ganddynt set o safonau o dan Fesur y Gymraeg (Cymru) 2011. Manylir rhain yn y rheoliadau a gymeradwywyd gan Lywodraeth Cymru fel Rheoliadau Safonau'r Gymraeg (Rhif 1) 2015.\nMae arferion gweithio mewnol yn dal i ddatblygu i sicrhau bod yr egwyddor o gydraddoldeb ieithyddol yn cael ei pharchu ym mhob agwedd ar ddarparu gwasanaethau. I helpu'r Cyngor i fodloni gofynion Safonau'r Gymraeg ac i ateb anghenion y boblogaeth sy'n siarad Cymraeg yn y fwrdeistref sirol, rydym yn gweithio mewn partneriaeth â sefydliadau fel; Menter Iaith Caerffili, Fforwm Iaith, ysgolion cyfrwng Cymraeg ac ati. Manylir ar y gwaith hwn yn strategaeth y fwrdeistref sirol Strategaeth Cymraeg Pum Mlynedd 2017-2022.\nRhaid inni gydymffurfio â'r holl Safonau Cymraeg y cytunwyd arnynt, yn unol â'r manylion yn Hysbysiad Cydymffurfio'r Cyngor er mwyn sicrhau bod modd i'r boblogaeth Gymraeg ei hiaith, boed yn staff, yn drigolion, yn fyfyrwyr neu'n ymwelwyr, gael gwasanaethau'r Cyngor yn Gymraeg.\nHysbysiad Cydymffurfio'r Cyngor - Safonau'r Gymraeg\nStrategaeth Cymraeg Pum Mlynedd\nGwella ymwybyddiaeth ymhlith yr aelodau o staff a ddaw i gysylltiad â phlant a phobl ifanc bod angen iddynt feithrin agweddau cadarnhaol tuag at y Gymraeg\nDatblygu sgiliau arwain dwyieithog ymhlith pobl ifanc er mwyn eu helpu i ddod yn hyrwyddwyr iaith cymunedol yn eu cymunedau\nHybu’r gwasanaethau dwyieithog sydd ar gael drwy sicrhau bod siaradwyr a dysgwyr Cymraeg o fewn meysydd gwasanaeth yn gwisgo laniardau / bathodynnau priodol\nCefnogi'r broses o ddatblygu cyfeiriadur o'r gwasanaethau cyfrwng Cymraeg sydd ar gael yn lleol a’u hybu\nSicrhau bod digwyddiadau a gweithgareddau cyfrwng Cymraeg yn rhan o raglen digwyddiadau cymunedol y Cyngor\nHybu'r Gymraeg fel amcan cydnabyddedig i reolwyr, i galluogi nhw i fapio darpariaeth Gymraeg ym mhob rhan o'u maes gwasanaeth a chynyddu gallu lle y bo angen\nYstyried yr effaith ar y Gymraeg wrth gynllunio datblygiadau tai, yn arbennig lleoedd mewn ysgolion cyfrwng Cymraeg, enwau strydoedd ac ati\nSicrhau bod gwefan y Cyngor yn gwbl ddwyieithog ac y caiff y tudalennau eu monitro a'u diweddaru yn y ddwy iaith, ar sail rhaglen dreigl\nSicrhau fod gan Fewnrwyd y cyngor ryngwyneb a bwydlenni Cymraeg yn unol â Safon 126\nCreu ymgyrch i ddenu trigolion ifanc sy'n siarad Cymraeg i rolau arwain mewn gwaith ieuenctid, chwaraeon a gweithgareddau celf\nGweithio gyda phobl ifanc i wella ymwybyddiaeth o'r Gymraeg fel sgil werthfawr o ran hyfforddiant a chyflogaeth\nCynnal ffair swyddi Cymraeg flynyddol i wella ymwybyddiaeth o werth yr iaith ym myd gwaith yn y sector cyhoeddus yng Nghymru, a'r gallu i gysylltu â'r Cyngor yn Gymraeg dros y ffôn, wyneb-yn-wyneb ac wrth ohebu'n ysgrifenedig\nCyfathrebu a Hygyrchedd – Mae'n rhaid sicrhau bod gwybodaeth ar gael yn ddwyieithog fel sy'n ofynnol gan Safonau'r Gymraeg. Byddwn yn ystyried anghenion siaradwyr a dysgwyr Cymraeg wrth ddarparu unrhyw ohebiaeth. Wrth ymgynghori â thrigolion a darparu gwasanaethau rheng flaen, mae'n rhaid sicrhau bod staff yn meddu ar y sgiliau Cymraeg gofynnol i ddarparu gwasanaethau fel sy'n ofynnol gan Safonau'r Gymraeg. Drwy roi cyhoeddusrwydd i wasanaethau dwyieithog y Cyngor, byddwn yn cynyddu'r galw am y gwasanaethau hynny ac yn cyflawni ein rhwymedigaethau o dan Strategaeth Cymraeg Pum Mlynedd y fwrdeistref sirol a Miliwn o siaradwyr Cymraeg erbyn 2050 Llywodraeth Cymru.\nLlais – Ymgysylltu ac ymgynghori â grwpiau a sefydliadau Cymraeg lleol, fel Fforwm y Gymraeg, Menter Iaith Caerffili, yr Urdd ac ati. Annog trigolion sy'n siarad Cymraeg i ymaelodi â Phanel Safbwynt y Cyngor er mwyn sicrhau ei fod yn gynrychioliadol. Bydd dulliau cydgynhyrchu yn helpu i feithrin cydberthnasau â siaradwyr a dysgwyr Cymraeg er mwyn iddynt deimlo y gallant ddylanwadu ar benderfyniadau a gwneud penderfyniadau am y gwasanaethau sydd eu hangen arnynt. Gallant hefyd helpu'r Cyngor i nodi enghreifftiau o arferion da a meysydd lle mae angen gwella.\nDileu Rhwystrau – Bydd gweithio mewn partneriaeth â grwpiau a sefydliadau cyfrwng Cymraeg yn ein helpu i gyfathrebu â chynulleidfa ehangach. Bydd yn ein helpu i ddarparu gwasanaethau i aelodau o'n cymuned, sydd o bosibl o'r farn nad yw'r Cyngor yn darparu gwasanaethau drwy gyfrwng y Gymraeg. Dylai meysydd gwasanaeth fwrw ati i roi cyhoeddusrwydd i'r gwasanaethau dwyieithog sydd ar gael, gan sicrhau bod siaradwyr a dysgwyr Cymraeg yn teimlo'n rhan o'r gymuned y maent yn byw ynddi ac y gallant gael gafael ar wasanaethau gan ddefnyddio eu dewis iaith heb orfod gofyn am wneud hynny.\nAmcan Cydraddoldeb 6\nGweithlu Cynhwysol, Amrywiol a Chyfartal – Creu gweithlu sy'n adlewyrchu ac yn parchu amrywiaeth y cymunedau yn y fwrdeistref sirol\nMae creu gweithle sy'n ddiogel a chynhwysol yn hybu amgylchedd gwaith cadarnhaol lle mae'r staff yn teimlo eu bod yn cael eu gwerthfawrogi a'u grymuso, sy'n eu galluogi i roi gwasanaethau o safon i'n trigolion.\nMae arnon ni angen gwell dealltwriaeth o amrywiaeth ein gweithlu. I wneud hyn, mae'n hanfodol casglu data monitro cydraddoldeb. Rhaid casglu'r data ar ddechrau'r broses gyflogi a'u glanhau a'u diweddaru'n rheolaidd.\nMae tegwch yn y gwaith a pherfformiad da yn y swydd yn mynd law yn llaw. Mae mynd i'r afael â gwahaniaethu yn helpu i ddenu, ysgogi a chadw staff ac yn gwella enw da sefydliad fel cyflogwr cynhwysol.\nMae hyfforddiant mewn cydraddoldeb a hyfforddiant Cymraeg yn rhoi'r sgiliau a'r ddealltwriaeth y mae ar y staff eu hangen i ymgysylltu'n sensitif â thrigolion. Mae gwella sgiliau'r staff fel eu bod yn ymwybodol o nodweddion gwarchodedig yn sicrhau bod trigolion ag anghenion penodol yn cael gwasanaethau sy'n hygyrch ac sy'n cydymffurfio â'r gofynion.\nA yw Cymru'n Decach? 2018\nCyflogwr Hyderus o ran Anabledd Lefel 2\nDatblygu hyfforddiant cydraddoldeb ar-lein a fydd yn orfodol i bob aelod o staff a phob aelod etholedig\nGweithredu'r Fframwaith Hyfforddi Cenedlaethol ar drais yn erbyn menywod, cam-drin domestig a thrais rhywiol.\n% y gweithlu sydd wedi cwblhau hyfforddiant Ymwybyddiaeth Sylfaenol (Grŵp 1) / Nifer y staff wedi cwblhau hyfforddiant Ymwybyddiaeth Sylfaenol (Grŵp 1)\n% y staff a nodwyd sydd wedi cwblhau hyfforddiant ‘Ask and Act’ (Grŵp 2)\n% y staff a nodwyd sydd wedi cwblhau Hyfforddiant Pellach (Grŵp 3)\nGweithredu hyfforddiant Gloywi pan fydd ar gael ac yn briodol\nHyderus o ran Anabledd – gwella ein safon\nSicrhau cydymffurfiaeth â Rheoliadau Deddf Cydraddoldeb 2010 (Dyletswyddau Statudol) (Cymru) 2011 ac annog unigolion i ddatgelu eu statws\nAilsefydlu ein haelodaeth er mwyn cefnogi Mynegai Hyrwyddwyr Amrywiaeth yn y Gweithle Stonewall\nCydweithio er mwyn datblygu'r brand 'Cynghorau Balch' i gefnogi digwyddiadau Pride\nSicrhau bod hyfforddiant Cymraeg priodol ar gael i staff, o lefel sylfaenol hyd at lefel uwch\nDarparu cyfleoedd i staff wella eu sgiliau Cymraeg presennol er mwyn eu defnyddio ar gyfer busnes\nDarparu cyfleoedd i staff sy'n siarad Cymraeg a dysgwyr i ddefnyddio eu sgiliau iaith yn y gweithle\nGweithlu – Mantra Stonewall Cymru yw bod 'pobl yn perfformio'n well pan maen nhw'n gallu bod yn nhw eu hunain'. Rydym hefyd o'r farn, er mwyn cael y gorau o'n cyflogeion ac er mwyn sicrhau eu bod yn darparu'r gwasanaethau gorau i'n trigolion, fod yn rhaid i ni feithrin diwylliant diogel a chynhwysol yn y gweithle. Bydd annog mwy o unigolion i ddatgelu eu statws yn cefnogi ein proses monitro cydraddoldeb ac yn rhoi gwell dealltwriaeth i ni o amrywiaeth ein gweithlu.\nStonewall Cymru – Byddwn yn parhau i weithio gyda Stonewall Cymru i ailsefydlu ein haeleodaeth a'n statws yn y Mynegai Hyrwyddwyr Amrywiaeth yn y Gweithle.\nHyderus o ran Anabledd – Rydym yn gyflogwr Hyderus o ran Anabledd ar hyn o bryd. Bydd cyrraedd statws achredu Lefel 3 o ran gweithredu fel hyrwyddwr Hyderus o ran Anabledd yn ein helpu i fynegi mewn ffordd dryloyw ein hymrwymiad i helpu i recriwtio, cadw a datblygu pobl anabl sy'n cefnogi ein gwasanaethau i gyflawni a llwyddo fel cyflogeion gwerthfawr. Wrth gael ein cydnabod fel Arweinydd Hyderus o ran Anabledd, gallwn gael cydnabyddiaeth gan staff anabl yn ein busnes, pobl anabl y tu allan i'n busnes, ein cwsmeriaid a'r gymuned ehangach, drwy gofnodi anableddau, iechyd meddwl a llesiant yn y Cyngor a chyflwyno adroddiadau tryloyw mewn perthynas â hynny.\nAmcan Cydraddoldeb 7\nLleihau'r Bwlch Cyflog rhwng y Rhywiau\nMae'n ofynnol inni edrych ar wahaniaethau cyflog rhwng y rhywiau yn y Cyngor a nodi amcan a fydd yn mynd i'r afael ag unrhyw wahaniaeth a welir.\nO dan Reoliadau Deddf Cydraddoldeb 2010 (Dyletswyddau Statudol)(Cymru) 2011 mae'n ofynnol i'r Cyngor gasglu a chyhoeddi data cyflogaeth blynyddol ar draws nifer o nodweddion gwarchodedig. Dim ond mewn perthynas â menywod a dynion y dylid dadansoddi gwybodaeth am nifer y bobl a gyflogir gan y cyngor, wedi'i threfnu yn ôl swydd, tâl, math o gontract a phatrwm gweithio. Yn ogystal, rhaid i'r Cyngor gyhoeddi data ar wahaniaethau cyflog a'u hachosion, rhwng gweithwyr sydd â nodweddion gwarchodedig a hebddynt.\nFel Cyngor, rydym yn hyderus nad yw ein bwlch cyflog rhwng y rhywiau yn deillio o dalu gweithwyr gwrywaidd a benywaidd yn wahanol am yr un gwaith neu waith cyfatebol. Mae'r bwlch cyflog rhwng y rhywiau yn deillio o'r rolau y mae dynion a menywod yn gweithio ynddyn nhw ar hyn o bryd a'r cyflogau y mae'r rolau hyn yn eu denu.\nMae'n bwlch cyflog ni rhwng y rhywiau yn adlewyrchu achosion y bwlch cyflog rhwng y rhywiau ar lefel y gymdeithas. Er enghraifft, mae ymchwil yn dangos bod cyfrifoldeb gofal plant yn dal i ddisgyn yn anghymesur ar fenywod, er bod rhieni'n gynyddol hyblyg. Y ffaith amdani yn y data hyn yw bod y mwyafrif mawr o swyddi rhan-amser yn cael eu dal gan fenywod ac mai'r rhain yw'r swyddi sy'n denu cyflogau yn y chwarteli isaf.\nAddysg, Gwaith, Safonau Byw, Iechyd, Cymryd Rhan\nOed, Priodas a Phartneriaeth Sifil, Beichiogrwydd a Mamolaeth, Rhyw\nChwarae Teg – Adroddiad Cyflwr y Genedl 2019\nAdolygu'r data sy'n ymwneud â'r gweithlu a phennu'r camau gweithredu sydd eu hangen i gyflawni'r ddyletswydd gyffredinol fel y'i nodir yn Rheoliadau Deddf Cydraddoldeb 2010 (Dyletswyddau Statudol) (Cymru) 2011\nCyhoeddi gwybodaeth am gyflogaeth fel sy'n ofynnol o dan Reoliadau Deddf Cydraddoldeb 2010 (Dyletswyddau Statudol)(Cymru) 2011\nDefnyddio proses arfarnu Fy Amser i ddatblygu staff benywaidd\nGwella ymwybyddiaeth o gyfleoedd swyddi a chyfleoedd busnes ymhlith grwpiau anhraddodiadol (h.y. peidio â chysylltu swyddi â rhyw benodol mewn ffordd ystrydebol)\nAdolygu a diweddaru polisïau adnoddau dynol yn rheolaidd er mwyn cynnwys materion fel gweithio'n hyblyg, gweithio'n rhan amser neu opsiynau rhannu swydd, absenoldeb rhiant a rennir ac ati.\nMae cyflwyno adroddiadau ar fylchau cyflog rhwng y rhywiau yn ein helpu i ddeall graddau ac achosion ein bylchau cyflog a nodi unrhyw faterion y mae angen ymdrin â nhw.\nNid yw'r ffaith bod bwlch cyflog rhwng y rhywiau o reidrwydd yn golygu bod achos o wahaniaethu rhwng y rhywiau. Bydd cyhoeddi a monitro bylchau cyflog yn ein helpu i ddeall y rhesymau dros unrhyw fylchau cyflog ac ystyried a oes angen i ni ddatblygu cynllun gweithredu er mwyn mynd i'r afael â'r achosion. Er enghraifft, os bydd gwaith dadansoddi yn dangos dosbarthiad anghyfartal o ddynion a menywod mewn swyddi a bod menywod wedi'u gorgynrychioli mewn swyddi â chyflogau is.\nAdran 3: Datblygu Amcanion Cydraddoldeb A'r Broses Ymgysylltu\nY Gaerffili a Garem 2018-2023 – Cynllun Llesiant – Bwrdd Gwasanaethau Cyhoeddus Caerffili\nErs dwy flynedd bellach, mae Bwrdd Gwasanaethau Cyhoeddus Caerffili, ei bartneriaid a rhanddeiliaid, trigolion a chymunedau, wedi bod yn cydweithio i asesu llesiant bwrdeistref sirol Caerffili a datblygu cyfres o amcanion a rennir er mwyn gwella llesiant dros y pum mlynedd nesaf.\nMae'r Cynllun Llesiant ‘Y Gaerffili a Garem 2018-2023 ’ yn nodi beth y bydd y Bwrdd Gwasanaethau Cyhoeddus yn ei gyflawni ar y cyd â'r sector statudol, y sector preifat a'r trydydd sector, ynghyd â'n cymunedau.\nDyma'r cynllun cyntaf ar gyfer yr ardal, ac mae'n anelu at gyflawni gwelliannau hirdymor o ran llesiant. Mae'n cynnwys 4 amcan lefel uchel:\nNewid Cadarnhaol – Ymrwymiad ar y cyd i wella'r ffordd rydym yn gweithio gyda'n gilydd\nDechrau Cadarnhaol – Rhoi'r dechrau gorau mewn bywyd i genedlaethau'r dyfodol\nPobl Gadarnhaol – Grymuso a galluogi ein holl drigolion i gyflawni eu potensial eu hunain\nLleoedd Cadarnhaol – Galluogi ein cymunedau i fod yn wydn ac yn gynaliadwy\nMae'r Cynllun Llesiant a'i Gynllun Cyflawni yn dangos sut mae'r Bwrdd Gwasanaethau Cyhoeddus wedi dewis ei amcanion a'r camau y mae'n bwriadu eu cymryd i'w cyflawni.\nDatblygwyd y cynllun gan ddefnyddio amrywiaeth helaeth o ddata ac ymatebion ymgynghori ac mae'n nodi gweithgarwch ar gyfer cyfnod 5 mlynedd y cynllun. Wrth wneud hynny, blaenoriaethwyd y gweithgarwch a gynlluniwyd er mwyn manteisio i'r eithaf ar adnoddau cyfunol a sicrhau'r cyfraniad mwyaf posibl at y nodau llesiant cenedlaethol i Gymru.\nDaeth y Ddeddf i rym ym mis Ebrill 2016 ac mae'n golygu bod yn rhaid i gynghorau ddarparu gwybodaeth, cymorth a gwasanaethau yn y ffordd a nodir yn y Ddeddf. Mae'r Ddeddf yn rhoi mwy o gyfle i unigolion a'u gofalwyr leisio barn ar y gofal a'r cymorth a gânt. Er mwyn helpu pobl i gyflawni llesiant, byddant yn gwneud penderfyniadau am eu gofal a'u cymorth mewn partneriaeth gyfartal â gweithwyr proffesiynol. I'w helpu i wneud hynny, bydd gwybodaeth a chyngor ar gael yn hawdd iddynt am yr hyn sydd ar gael yn eu hardal.\nBydd proses asesu newydd ar gyfer gofal a chymorth yn seiliedig ar yr hyn sy’n bwysig iddynt fel unigolion. Bydd yn ystyried eu cryfderau personol a’r cymorth sydd ar gael iddynt gan eu teulu, eu ffrindiau ac eraill yn y gymuned.\nMae'r Ddeddf yn canolbwyntio ar helpu pobl i aros yn iach, i fod yn ddiogel rhag niwed, i fod mor annibynnol â phosibl ac i gael cymorth yn eu cymuned leol a chan y gymuned honno.\nMae'r Ddeddf yn nodi pum egwyddor:\nHybu Llesiant: Gweithio gyda phobl er mwyn deall beth sy'n bwysig iddynt a'u helpu i gyflawni beth sy'n bwysig o ran eu llesiant\nLlais a rheolaeth: Rhoi unigolion wrth wraidd eu gofal; rhoi llais iddynt wrth wneud penderfyniadau mewn perthynas â'u bywyd a rheolaeth dros gyflawni'r canlyniadau sy'n bwysig iddynt\nAtal ac ymyrryd yn gynnar: Cynyddu gwasanaethau ataliol o fewn cymunedau er mwyn helpu pobl i aros yn iach ac i'n helpu ni i wybod pan fydd angen cymorth ychwanegol arnynt er mwyn atal problemau rhag cyrraedd cam critigol\nCydgynhyrchu: Cynnig cyfleoedd i bobl gymryd rhan yn y ffordd y caiff eu gofal a'u cymorth eu dylunio a'u darparu\nCydweithio: Partneriaethau cryf rhwng yr amrywiol sefydliadau a'r bobl sy'n eu cefnogi, gan helpu pobl i fyw'r bywyd y maent am ei fyw am fwy o amser\nCynllun Corfforaethol 2018-2023 gan gynnwys Amcanion Llesiant\nYn 2018, gwnaethom nodi ein chwe Amcan Llesiant a'u cynnwys fel rhan o'n Cynllun Corfforaethol. Nid proses newydd yw'r broses o bennu amcanion. Rydym wedi bod yn pennu Amcanion Llesiant ac Amcanion Gwella ers sawl blwyddyn; ond dyma'r tro cyntaf i ni bennu amcanion dros gyfnod cynllunio o bum mlynedd.\nGwnaethom lunio ein Hamcanion Llesiant gan ddefnyddio gwybodaeth a data o'r Asesiad Llesiant a gynhaliwyd er mwyn llywio Cynllun Llesiant y Bwrdd Gwasanaethau Cyhoeddus. Cyfeiriodd at bryderon pobl a'r meysydd yr hoffent iddynt gael eu gwella.\nRoedd yr Amcanion hefyd yn seiliedig ar ein dyletswydd i sicrhau cynaliadwyedd a ddisgrifir yn y pum ffordd o weithio ar gyfer pob amcan. Gwnaethom ystyried hefyd sut y gallem adeiladu ar gryfderau sy'n cefnogi gwelliant yn ein cynlluniau gweithredu (ac nid dim ond meysydd i'w gwella).\nRydym yn dangos sut mae ein Hamcanion yn cyfrannu at y saith Nod Llesiant cenedlaethol ac nid dim ond yn y meysydd isod rydym yn gweithredu. Wrth reswm, nid yw'n bosibl ymdrin â phopeth mae'r Cyngor yn ei wneud, ond rydym wedi pennu'r chwe amcan hyn gan eu bod yn holl bwysig er mwyn gwella llesiant trigolion yn y byrdymor a'r hirdymor. Caiff yr Amcanion hyn eu hadolygu'n rheolaidd a byddwn yn ymgynghori ar unrhyw newidiadau â'n trigolion.\nAmcan 1 – Gwella cyfleoedd addysg i bawb\nAmcan 2 – Galluogi cyflogaeth\nAmcan 3 – Mynd i'r afael ag argaeledd, cyflwr a chynaliadwyedd cartrefi ledled y fwrdeistref sirol a darparu cyngor, cymorth neu gefnogaeth i helpu i wella llesiant pobl\nAmcan 4 – Hybu system drafnidiaeth fodern, integredig a chynaliadwy sy'n cynyddu cyfleoedd, yn hybu ffyniant ac yn lleihau i'r eithaf effeithiau niweidiol ar yr amgylchedd\nAmcan 5 – Creu bwrdeistref sirol sy'n cefnogi ffordd iach o fyw yn unol â'r Egwyddor Datblygu Cynaliadwy yn Neddf Llesiant Cenedlaethau'r Dyfodol (Cymru) 2015\nAmcan 6 – Cynorthwyo trigolion i aros yn annibynnol a gwella eu llesiant\nBydd ein Hamcanion Cydraddoldeb Strategol yn sicrhau cynnydd wrth hybu cydraddoldeb a chynhwysiant i bob nodwedd warchodedig ac wrth gyflawni Dyletswydd Cydraddoldeb y Sector Cyhoeddus. Bydd yr amcanion yn sicrhau ein bod yn cyflawni ein rhwymedigaethau fel y'u hamlinellir yn Neddf Llesiant Cenedlaethau'r Dyfodol (Cymru) 2015.\nEr mwyn sicrhau bod ein Hamcanion Cydraddoldeb Strategol yn berthnasol, gofynnwyd am sylwadau o ran a fydd yr amcanion a amlinellwyd yn helpu'r Cyngor i leihau anghydraddoldeb yn y gweithlu ac yn cynorthwyo o ran cyflenwi gwasanaethau a sicrhau mynediad at wasanaethau.\nY Broses Ymgynghori ar y Cynllun Strategol Cydraddoldeb a'r Canlyniadau\nCynhaliwyd ymgynghoriad ffurfiol o 11 Tachwedd 2019 hyd at 6 Rhagfyr 2019. Cafodd yr ymgynghoriad gyhoeddusrwydd eang, roedd yn hygyrch ar nifer o lwyfannau ac roedd ar gael yn ddwyieithog ac ar ffurf hawdd ei deall.\nCyhoeddwyd yr ymgynghoriad ar wefan y Cyngor. Roedd fersiynau o'r arolwg ar gael i'w lawrlwytho mewn amrywiaeth o fformatau ar gais. Rhannwyd manylion yr ymgynghoriad drwy lwyfannau cyfryngau cymdeithasol y Cyngor, gan gyrraedd 4,173 o bobl a chan arwain at 187 o ymgysylltiadau. Lluniwyd datganiad i'r wasg ar gyfer y cyfryngau lleol a chafodd gyhoeddusrwydd ar wefan y Cyngor.\nCynhaliwyd nifer o ddigwyddiadau ymgysylltu â grwpiau rhanddeiliaid allweddol; aeth aelodau o staff y Tîm Cydraddoldeb, Y Gymraeg ac Ymgynghori i gyfarfod sirol Pobl yn Gyntaf Caerffili a Grwpiau'r Rhwydwaith Rhieni er mwyn cael gwybod barn y cyfranogwyr am bob un o'r amcanion cydraddoldeb drafft. Cyfarfu hwylusydd Iaith Arwyddion Prydain â phobl Fyddar ledled y fwrdeistref sirol, gan ddogfennu eu sylwadau ar y cynllun drafft, a chyflwyno crynodeb o'u sylwadau. Yn yr un modd, cynhaliodd Disability Can Do sesiynau ymgynghori â grwpiau anabledd er mwyn cael gwybod eu barn ar yr amcanion cydraddoldeb drafft. Er y gwnaed ymdrech i ymgynghori â phob sector o'r gymuned, mae'n amlwg na chymerodd rhai rhanddeiliaid ran yn y broses.\nTynnodd yr ymatebion i'r ymgynghoriad sylw at nifer o themâu cyffredin yn ogystal â materion a rhwystrau penodol mewn perthynas â'r amcanion drafft a amlinellwyd.\nBeth mae pobl yn meddwl y dylem ei wneud:\nDylid darparu gwybodaeth mewn fformatau ac ieithoedd gwahanol (gan gynnwys Iaith Arwyddion Prydain) er mwyn sicrhau ei bod yn hygyrch i bawb. Mae hyn yn arbennig o bwysig mewn perthynas â gwasanaethau allweddol y Cyngor (e.e. sbwriel ac ailgylchu) ac nid dim ond gwasanaethau wedi'u targedu o fewn yr adran Gwasanaethau Cymdeithasol (Amcan Cydraddoldeb 1 – Cam Gweithredu 3)\nDylid cynnig hyfforddiant cydraddoldeb ac amrywiaeth i gyflogeion y Cyngor (Amcan Cydraddoldeb 3 – Cam Gweithredu 2)\nCynnig hyfforddiant i'r staff er mwyn gwella ymwybyddiaeth o faterion cydraddoldeb a'r Gymraeg fel y gellir grymuso staff i nodi achosion o wahaniaethu a stereoteipio a mynd i'r afael â nhw (Amcan Cydraddoldeb 3 – Cam Gweithredu 2\nGweithio gyda sefydliadau yn y trydydd sector er mwyn nodi ffyrdd y gallwn gydweithio i gyflawni ein dyletswyddau o ran cydraddoldeb (Amcan Cydraddoldeb 3 – Cam Gweithredu 4)\nAdolygu ac atgyfnerthu prosesau mewnol ar gyfer cynnal Asesiadau Effaith Cydraddoldeb a gwaith ymgynghori cysylltiedig (Amcan Cydraddoldeb 4 – Cam Gweithredu 7)\nSicrhau y caiff ymatebwyr a'r gymuned ehangach eu hysbysu'n rheolaidd am gynnydd y cynllun ac ymgyngoriadau eraill a gynhelir\nMae angen i'r Cyngor sicrhau bod y broses o ddatblygu'r ddarpariaeth addysg cyfrwng Cymraeg yn parhau'n flaenoriaeth\nDylai'r Cyngor chwarae rhan arweiniol wrth nodi'r rhesymau dros y bwlch cyflog rhwng y rhywiau a gweithio gydag eraill (yn enwedig Llywodraeth Cymru) i nodi cynigion o ran sut i leihau'r bwlch cyflog rhwng y rhywiau\nSicrhau bod yr Aelodau Etholedig yn meithrin ymwybyddiaeth o faterion cydraddoldeb a sicrhau bod eglurder ynghylch rôl yr Aelodau Etholedig wrth helpu i gyflawni mewn perthynas â materion cydraddoldeb (Amcan Cydraddoldeb 3 – Cam Gweithredu 2)\nEr i ni ymdrechu i ymgysylltu â phob sector o'r gymuned, mae'n amlwg na chafwyd unrhyw ymatebion gan unigolion sy'n cynrychioli grwpiau crefyddol lleol na'r gymuned pobl dduon a lleiafrifoedd ethnig. Ymdriniwyd â hyn fel cam gweithredu o dan Amcan Cydraddoldeb Strategol 4 - Adolygu a diweddaru ein grwpiau rhanddeiliaid allweddol yn y fwrdeistref sirol sy'n cynrychioli grwpiau â nodweddion gwarchodedig.\nI weld yr adroddiad llawn ewch i https://www.caerffili.gov.uk/cydraddoldeb\nAdran 4: Cyflawni A Monitro'r Amcanion Cydraddoldeb\nMae gan y Cyngor Gynllun Corfforaethol 5 mlynedd sy'n cynnwys chwe Amcan Llesiant. Mae'r chwe amcan hynny yn cynnwys camau gweithredu i wella cynwysoldeb ac amrywiaeth mewn meysydd amrywiol.\nMae Mesur Llywodraeth Leol (Cymru) 2011 yn gosod dyletswydd ar awdurdodau lleol i 'wneud trefniadau' i wella'n barhaus. Mae ein cylchoedd cynllunio yn rhan o'r trefniadau hynny. Mae ein cylchoedd cynllunio yn nodi ein blaenoriaethau, ac mae nodau cydraddoldeb, y Gymraeg a chynwysoldeb wedi’u cynnwys fel rhan o'r cylchoedd hyn.\nAsesiad Perfformiad Cyfadran\nRydym wedi cyflwyno ffordd newydd o asesu a chyflwyno adroddiadau, sef 'Asesiad Perfformiad Cyfardan'. Nod yr asesiadau hyn yw dod ag amrywiaeth o wybodaeth a gaiff ei chofnodi ar wahân ynghyd i greu 'un ffynhonnell wirionedd'. Y diben yw cynnig dealltwriaeth o'r ffordd y mae pob Cyfadran yn perfformio, gan nodi achosion ac effeithiau a gweithredu'n unol â'r wybodaeth hon er mwyn gwella. Bydd hyn yn cynnwys gwybodaeth am gydraddoldeb ac iaith ac fe'i cyflwynir hefyd i'r Pwyllgorau Craffu a'r Cabinet.\nUnwaith y flwyddyn, rydym yn cyflwyno adroddiad i'r cyhoedd ar ein perfformiad yn erbyn ein Hamcanion Llesiant ac yn cynnwys y wybodaeth ddiweddaraf am welliannau mewn perthynas â chydraddoldeb a'r Gymraeg. Rydym yn nodi unrhyw fethiannau a'r hyn rydym wedi'i ddysgu a beth rydym yn ei wneud er mwyn gwella.\nAdroddiad Monitro Blynyddol y Cynllun Cydraddoldeb Strategol\nO dan Ddyletswydd Cydraddoldeb y Sector Cyhoeddus, mae dyletswydd gyfreithiol ar y Cyngor i lunio a chyhoeddi Adroddiad Monitro Blynyddol mewn perthynas â'r Cynllun Cydraddoldeb Strategol, sy'n cyflwyno adroddiad ar gynnydd y Cyngor wrth ddarparu gwasanaethau yn erbyn y dyletswyddau statudol, dyletswyddau cydraddoldeb y sector cyhoeddus ac Amcanion Cydraddoldeb Strategol y Cyngor ei hun. Mae'n rhaid cyhoeddi'r adroddiad erbyn 31 Mawrth bob blwyddyn.


Llwybr Arfordir Cymru / Aberporth i Tresaith, Ceredigion\nDyma daith gerdded fer i'r teulu gyda rhan ohoni sy’n addas ar gyfer cadeiriau olwyn, a cheir cyfleusterau toiled a lluniaeth ar ddau ben y daith\nAr hyd y daith\nAberporth yw’r man cychwyn i chi, ar un adeg yn ganolfan forwrol brysur gyda’i fflyd fawr o gychod penwaig. Erbyn heddiw, mae’n lle braf a heddychlon. Mae iddi ddau draeth tywod cysgodol gyda phyllau glan môr - delfrydol ar gyfer yr archwilwyr ifanc. Ceir byrddau picnic ar bob pen i’r daith, ac mae dros hanner y llwybr o safon uchel sy’n addas ar gyfer cadeiriau olwyn a phram ac mae’r golygfeydd ar hyd arfordir Bae Ceredigion yn odidog. Mae’r Bae, wrth gwrs yn enwog am ei dolffiniaid sy’n chwarae’n hapus rhwng y tonnau (cadwch lygad am y dolffin pren ar ddechrau’r daith hefyd!).\nYn ychwanegol at fynediad addas i gadeiriau olwyn a chyfleusterau toiled cyfleus, mae’r rhan o’r daith Llwybr y Clogwyn Aberporth â Mynediad i Bawb, yn cychwyn yn Headland Place. Gellir cael mynediad i’r llwybr hefyd o ‘r llefydd parcio i’r anabl ger Capel Brynseion (sydd bellach wedi ei drawsnewid i llety) wrth ymyl Heol y Graig, sydd oll i’r dwyrain o Fae Aberporth. Ceir meinciau picnic cyfeillgar i ddefnyddwyr cadeiriau olwyn 100 metr ac 1 cilomedr (0.6milltir) o’r maes parcio.\nDilynwch Lwybr Arfordir Cymru i’r dwyrain i gyfeiriad Tresaith, heibio nifer o gildraethau creigiog cudd. Rydych yn siwr o ddod ar draws adar megis clochdar y cerrig, corhedydd y waun, a nifer o frain anghyffredin. Yn ystod misoedd yr haf, mae’r gweirlöyn y perthi lliwgar hefyd i’w gweld. Yn Nhresaith, cofiwch sylwi ar y rhaeadr arfordirol sy’n llifo dros y clogwyni i’r dwyrain o’r traeth tywodlyd euraid.\nNigel Nicholas, Uchafbwyntiau Swyddog Llwybr Arfordir Cymru\n"Gyda’i golygfeydd godidog, mae’r llwybr pen clogwyn hynod boblogaidd gyda theuluoedd sydd yn cysylltu dau bentref glan môr hyfryd, gyda thraethau, lluniaeth a chyfleusterau toiled cyfleus. Cofiwch chwilio am y dolffiniaid, y brain prin a’r rhaeadr anghyffredin yn Nhresaith".\nMae bron i hanner y daith yn addas ar gyfer defnyddwyr cadair olwyn a meinciau picnic. Mae’n daith sy’n eich tywys i dawelwch a llonyddwch, gan anghofio prysurdeb bywyd bob dydd.\nMae gwasanaeth bws arfordirol Cardi Bach yn rhedeg yn dymhorol rhwng Aberporth a Tresaith. Ewch i wefan Richard Bros am amserlenni bws a phwyntiau codi.\nLawrlwythwch taflen cerdded Aberporth i Dresaith (PDF) a map taith cerdded (JPEG)\nLlun o safle picnic ger Aberporth gan Aberporth Coastal Holidays\nTaflen cerdded Aberporth i Dresaith PDF [1.2 MB]\nMap o taith cerdded o Aberporth i Dresaith [2.2 MB]\nPen Dinas, Sir Benfro\nCofiwch ddod â'ch ysbienddrych i fwynhau’r llu...


Archive (Chwefror, 2017) | Farming Connect\nArchive (Chwefror, 2017)\nCymorthfeydd Cynllun Datblygu Personol Cyswllt Ffermio\nDiweddariad Rhaglen Dysgu a Datblygu Gydol Oes Cyswllt Ffermio\nBydd y cyfnod ymgeisio nesaf ar gyfer cymorth ariannol yn cychwyn ddydd Llun 6ed Mawrth ac yn dod i ben am 5.00yp ddydd Gwener 31ain Mawrth 2017.\nBydd cyfnodau ymgeisio pellach ar gael yn ystod 2017 a bydd dyddiadau’n cael eu cyhoeddi’n fuan.\nPotensial enfawr i ychwanegu gwerth i gig moch a gynhyrchir gartref\nMAE nifer o opsiynau i’w hystyried os ydych eisiau ychwanegu gwerth i gig moch a gynhyrchir gartref. Gallech ddefnyddio bridiau traddodiadol a datblygu cynhyrchion ar gyfer y marchnadoedd manwerthu, arlwyo neu fwyd crefftus.\nEctoparasitiaid defaid: Clafr Defaid\nMae Fframwaith Iechyd a Lles Anifeiliaid Cymru yn nodi’r cynllun ar gyfer gwelliannau parhaus a pharhaol yn safonau iechyd a lles anifeiliaid sy’n cael eu cadw, gan hefyd helpu i ddiogelu iechyd y cyhoedd a chyfrannu at yr economi a’r amgylchedd.\nCyswllt Ffermio’n penodi swyddog datblygu newydd ar gyfer De Ceredigion\nRhiannon Davies yw swyddog datblygu newydd Cyswllt Ffermio ar gyfer De Ceredigion.\nDeall Rheolaeth Mastitis yn eich buches\nMastitis yw un o’r heriau mwyaf costus sy’n effeithio ar ffermwyr llaeth, ac mae lefelau Cyfrif Celloedd Somatig yn effeithio’n uniongyrchol ar y pris a geir am y llaeth. Gall mynd i’r afael â’r materion pwysig yma gynyddu pris a chynnyrch llaeth, lleihau nifer y gwartheg sy’n cael eu difa a lleihau costau cynhyrchu.\nGwella’r nifer o ŵyn sy’n goroesi\nBu adolygiad gwyddonol Ewropeaidd yn ddiweddar yn gwerthuso’r ymchwil sydd ar gael o ran gwella goroesiad ŵyn.\nEffaith dewis deunyddiau gwahanol dan ddefaid ar eu hymddygiad a’u lles\nMae dewis y deunydd yn bwysig o ran sicrhau bod yr anifeiliaid yn cael eu cadw yn lân a sych. Ond, mae gan y deunydd hefyd rôl gyfoethogol mewn defaid dan do a dangoswyd yn glir ei fod yn gwella lles ac ymddygiad yr anifeiliaid.\nGall defnyddio technoleg enynnol newydd gynnig potensial mawr i wella cynhyrchiant a phroffidioldeb busnesau bîff trwy benderfyniadau bridio ar sail gwybodaeth well.\nDigwyddiadau Ffermio Manwl Gywir\nGallai offer a thechnoleg ffermio manwl gywir eich cynorthwyo i wella perfformiad, elw ac effeithlonrwydd arferion gweithio o ddydd i ddydd mewn busnesau ffermio cnydau.


America yn ail-gyflwyno sancsiynau yn erbyn Iran – Golwg360\n7 Awst 2018 am 07:57\nMae’r Unol Daleithiau wedi ailgyflwyno cyfres o sancsiynau yn erbyn Iran.\nRoedd y sancsiynau wedi cael eu codi yn ystod y blynyddoedd diwetha’, ar ôl i lywodraeth Iran gytuno i beidio â datblygu arfau niwclear.\nOnd mae Arlywydd yr Unol Daleithiau, Donald Trump, wedi arwyddo gorchymyn sy’n golygu y bydd y sancsiynau’n cael eu hailosod yn ystod y flwyddyn nesa’.\nBydd rhai o’r sancsiynau yn effeithio ar allu Iran i brynu doleri Americanaidd a metelau prin fe aur, ynghyd â’i gallu i bryn awyrennau masnachol.\nBydd ail set o sancsiynau wedyn yn cael eu cyflwyno ym mis Tachwedd, gyda’r rheiny’n targedu’r diwydiant olew a banc canolog y wlad.\nDaw’r weithred hon dri mis ar ôl i’r Unol Daleithiau adael y cytundeb rhyngwladol gydag Iran a gafodd ei greu yn ystod cyfnod Barack Obama yn Arlywydd.\nRoedd Donald Trump wedi cyhoeddi yn 2015 ei fod yn credu bod y cytundeb yn “afiach”, gan ei fod yn sicrhau bod gan Lywodraeth Iran ddigon o arian i noddi brwydro yn y Dwyrain Canol.\nMewn datganiad ar drothwy ailgyflwyno’r sancsiynau yr wythnos hon, mae’r Arlywydd yn dweud bod angen rhoi “neges glir” i Iran.\nY ddau ddewis i Iran, meddai wedyn, yw naill ai rhoi’r gorau i’w “hymddygiad bygythiol” a chydymffurfio â economi’r byd, neu gael eu “hynysu” yn economaidd.\nMae hefyd wedi dweud bod y gwledydd hynny sy’n gwrthod dilyn yr un trywydd â’r Unol Daleithiau yn wynebu “goblygiadau difrifol”.\nArestio cwpwl o Iran am ddyweddïo’n gyhoeddus\nCynyddu ymdrechion i ryddhau Nazanin Zaghari-Ratcliffe\nDemocratiaid America’n “hunllef sosialaidd” meddai Donald Trump\nKim Jong Un ar ei ffordd i gyfarfod â Donald Trump


Cyfoeth Naturiol Cymru / Gohirio is-ddeddfau eogiaid arfaethedig tan 2019\nGohirio is-ddeddfau eogiaid arfaethedig tan 2019\nMae is-ddeddfau pysgota newydd wedi cael eu cynnig fydd yn ei gwneud hi’n orfodol i bysgotwyr ryddhau pob eog a gaiff ei ddal yn afonydd Cymru.\nMae’r gweithdrefnau ar gyfer cyflwyno is-ddeddfau newydd yn hir ac mae Cyfoeth Naturiol Cymru’n dymuno osgoi creu ansicrwydd i bysgotwyr drwy oedi gweithredu mesurau newydd cymeradwy tan dymor pysgota 2019.\nMae’r is-ddeddfau arfaethedig ar gyfer Cymru gyfan, sy’n cynnwys cyfyngiadau ar ddulliau pysgota er mwyn helpu pysgod a ryddheir i oroesi a lleihau’r tymor pysgota â rhwydi, yn cael eu hystyried ar hyn o bryd gan Lywodraeth Cymru.\nDywedodd Dave Mee, Uwch-ymgynghorydd Pysgodfeydd CNC:\n“Ar hyn o bryd, mae’r amserlen ar gyfer penderfynu yn ansicr, felly rydym yn cynnig y dylid gohirio cyflwyno unrhyw fesurau newydd nes dechrau tymor pysgota â gwialen a rhwydi 2019.\n“Rydym yn gobeithio y bydd hyn yn egluro’r sefyllfa i enweirwyr, rhwydwyr, perchnogion pysgodfeydd a chlybiau a chymdeithasau.”\nMae stociau eog yn parhau i fod mewn sefyllfa beryglus. Er bod y cynigion dal a rhyddhau gorfodol wedi bod yn amhoblogaidd ymhlith genweirwyr, mae CNC yn credu’n gryf eu bod, ynghyd â mesurau eraill megis mynd i’r afael â llygredd amaethyddol, gwella ansawdd dŵr a rheoli’r bygythiadau posibl gan ysglyfaethwyr, yn hanfodol ar gyfer goroesiad y pysgod eiconig hyn yn y dyfodol.\nYchwanegodd Peter Gough, Prif Ymgynghorydd Pysgodfeydd CNC:\n“Mae’r oedi yma’n ateb pragmataidd ar gyfer datrys yr ansicrwydd sy’n bodoli ar hyn o bryd.\n“Serch hynny, mae’n bwysig nodi nad yw hyn yn golygu y bydd trafodaeth pellach ar y pwnc, am fod CNC wedi dod i benderfyniad, ac mae’r achos am gyfyngiadau pellach wedi cael ei wneud a’i gyflwyno i Lywodraeth Cymru ac yn parhau heb ei newid.\n“Mae gwarchod adnoddau bridio’r pysgod rhyfeddol hyn yn rhan sylfaenol o’n gwaith o reoli’r adnodd naturiol pwysig hwn mewn modd cynaliadwy.”\nDal a rhyddhau\nY tymor hwn, mae CNC yn gofyn unwaith eto i bysgotwyr ymatal yn llwyr a sicrhau cadwraeth stociau pysgod drwy ryddhau pob eog y byddant yn ei ddal yn 2018 yn wirfoddol.\n“Mae ein stoc o eogiaid mewn perygl difrifol ac wedi syrthio i lefelau isel ac mae’r un peth yn wir am tua hanner o’n stociau siwin.\n“Ni all yr un o’r ddwy rywogaeth barhau i gael eu lladd heb reolaeth ac felly gofynnwn unwaith eto i bob genweiriwr ryddhau eu heogiaid.\n“Mae’r rhan fwyaf o enweirwyr eisoes yn rhyddhau’r pysgod y maent yn eu dal yn wirfoddol, ond nid yw rhai yn gwneud hynny. Rydym yn teimlo bod sefyllfa’r eog mor ddifrifol bellach nes bod yn rhaid i ni ofyn i bob genweiriwr ddiogelu cymaint o bysgod â phosib drwy ddychwelyd pob eog i’r dŵr.\n“Mae hefyd yn hynod bwysig ein bod yn gofalu am y pysgod a gaiff eu dychwelyd. Dylid defnyddio dulliau ac offer pysgota sy’n sicrhau bod y pysgod yn debygol o oroesi, dylid eu cadw yn y dŵr pan fyddid yn eu dadfachu er mwyn sicrhau eu bod yn medru nofio i ffwrdd yn gryf.”


Newyddion - Marchnad Sgraffinyddion Gwych i Gyrraedd USD 11.48 Biliwn Erbyn 2027\nMarchnad Sgraffinyddion Gwych i Gyrraedd USD 11.48 Biliwn Erbyn 2027\nMae cynnydd yn y galw am offer manwl a pheiriannu oherwydd cynhyrchiant cynyddol cerbydau modur a gweithgareddau adeiladu yn gyrru'r angen am y farchnad Sgraffinyddion Gwych.\nEfrog Newydd, Mehefin 10, 2020 (GLOBE NEWSWIRE) - Rhagwelir y bydd y Farchnad Sgraffinyddion Super byd-eang yn cyrraedd USD 11.48 biliwn erbyn 2027, yn ôl adroddiad newydd gan Adroddiadau a Data. Mae'r farchnad yn gweld diddordeb estynedig mewn manwl gywirdeb ac offer peiriannu ar gyfer cynhyrchu cerbydau modur a gweithgareddau adeiladu. Yn y diwydiant adeiladu, defnyddir y cynnyrch i gynhyrchu offer drilio, llifio a thorri i beiriannu concrit, briciau a cherrig. Fodd bynnag, mae cymhlethdod cynyddol technoleg sgraffiniol uwch mewn cymwysiadau perfformiad uchel a chostau cychwynnol uchel yn ei gwneud hi'n anodd i gwmnïau ar raddfa fach a chanolig gystadlu ag arweinwyr y farchnad fyd-eang ac felly, byddant yn rhwystro galw'r farchnad.\nMae trefoli cyflym wedi newid ffordd o fyw unigolion ac, felly, wedi ehangu treiddioldeb y sector adeiladu at ddibenion masnachol dros agwedd eang; felly, gan ychwanegu at y galw am gynnyrch y farchnad. Ar gyfer sicrhau gorffeniad llyfn rhannau, defnyddir y cynnyrch fel offeryn malu wrth weithgynhyrchu rhannau ceir fel mecanwaith llywio, siafft gêr, systemau pigiad, a cham / crankshaft. Rhagwelir y bydd mwy o gynhyrchu cerbydau modur a thrydan yn rhoi hwb i alw'r farchnad am y cynnyrch yn y blynyddoedd i ddod. Disgwylir i'r segment diemwnt dyfu'n sylweddol, oherwydd y galw cynyddol am offer manwl gan y diwydiannau modurol ac awyrofod.\nMae dealltwriaeth gynyddol o dechnolegau pen uchel a manteision sgraffinyddion uwch wedi cyfrannu at ogwydd cynyddol tuag at sgraffinyddion uwch. Fe'u defnyddir yn helaeth wrth gynhyrchu a chynhyrchu brêc, strwythurau atal, teiars, moduron, olwynion, a rwber, ymhlith eraill. Mae'r diwydiant cynnyrch ceir ac OEMs ceir (gweithgynhyrchwyr offer gwreiddiol) yn cyfrif am y rhan fwyaf o'r farchnad am gynhyrchion sgraffiniol gwych. Mae datblygiad cadarn y diwydiant ceir yn debygol o danio ehangu'r galw byd-eang am uwch sgraffinyddion.\nAr ben hynny, mae sbectrwm cynnyrch uwch sgraffinyddion yn ehangu'n barhaus, ynghyd â gweithgareddau Ymchwil a Datblygu cynyddol y disgwylir iddynt gyflymu twf y diwydiant sgraffiniol uwch byd-eang. Ar yr anfantais, gall y costau uchel sy'n gysylltiedig â nhw rwystro twf y farchnad fyd-eang o sgraffinyddion uwch. O'u cymharu â sgraffinyddion traddodiadol, mae prisiau olwynion malu sgraffiniol uwch yn uchel iawn. Gallai twf yn y farchnad hefyd gael ei rwystro gan ddiffyg arbenigedd, dealltwriaeth gyfyngedig o anghenion defnyddwyr, a llawer o rai eraill. O ganlyniad, mae prisiau'r deunyddiau crai a ddefnyddir i weithgynhyrchu uwch sgraffinyddion yn destun amrywioldeb naturiol, a allai rwystro twf yn y galw dros y cyfnod a ragwelir.\nEffaith COVID-19: Wrth i argyfwng COVID-19 dyfu, mae gweithgynhyrchwyr yn newid eu harferion a'u blaenoriaethau prynu yn gyflym i ateb y galw gofynnol am bandemig, sydd wedi torri'r angen am sgraffinyddion uwch yn y farchnad. Dros ychydig fisoedd, bydd cyfres o siociau cadarnhaol a negyddol, wrth i weithgynhyrchwyr a'u cyflenwyr ymateb i anghenion newidiol darparwyr. Gyda sefyllfa fyd-eang anffodus, mae economïau llawer o ranbarthau sy'n ddibynnol ar allforio yn edrych yn agored i niwed. Mae Marchnad Super Sgraffinyddion Byd-eang yn cael ei hail-lunio gan effeithiau'r pandemig hwn, gan fod rhai cyflenwyr naill ai'n cau i lawr neu'n lleihau eu hallbwn, oherwydd diffyg galw gan y farchnad i lawr yr afon. Tra bod cynhyrchiad rhai yn cael ei atal gan eu llywodraethau priodol fel mesur rhagofalus i frwydro yn erbyn lledaeniad y firws. Mewn rhai rhanbarthau, mae marchnadoedd yn canolbwyntio ar ddod yn fwy lleol, trwy edrych ar ddifrifoldeb yr achosion, a'r camau gweithredu canlyniadol gan yr awdurdodau cenedlaethol unigol. O dan yr amgylchiadau hyn, mae amodau'r farchnad yn rhanbarthau Asia a'r Môr Tawel wedi bod yn hylifol iawn, yn dirywio'n wythnosol, gan ei gwneud hi'n heriol sefydlogi ei hun.\nMae canfyddiadau allweddol pellach o'r adroddiad yn awgrymu\nYn seiliedig ar gynnyrch, roedd Diamond yn cyfrif am y gyfran fwyaf o'r farchnad yn 2019, oherwydd eiddo fel gwrth-adlyniad, inertness cemegol, cyfernod ffrithiant isel, a gwell ymwrthedd gwisgo.\nY Diwydiant Electroneg oedd yn cyfrif am y gyfran fwyaf yn y farchnad, gan ddal tua 46.0% o'r busnes cyffredinol yn 2019, gan ei fod yn cynhyrchu rhannau llai a chymhleth gyda goddefiannau agos sy'n cyfateb yn gywir mewn cydrannau peiriannau, a thrwy hynny ei gwneud yn addas ar gyfer amrywiaeth o gymwysiadau yn nodweddiadol PCBs .\nRoedd y Môr Tawel Asia yn dominyddu'r farchnad yn 2019. Mae'r ffocws cyson ar weithdrefnau cost-effeithiol ac arloesol a fabwysiadwyd yn yr ardal yn gyrru'r farchnad. Mae rhanbarth Asia Pacific yn dal oddeutu 61.0% o'r Farchnad Sgraffinyddion Gwych, ac yna Gogledd America, sy'n cynnwys tua 18.0% o'r farchnad yn y flwyddyn 2019.\nYmhlith y cyfranogwyr allweddol mae Radiac Abrasives Inc., Noritake Co Ltd., Protech Diamond Tools Inc., Asahi Diamond Industrial Co Ltd., 3M, American Superabrasives Corp., Saint-Gobain Abrasives Inc., Carborundum Universal Ltd., Eagle Superabrasives, a Action Superabrasive, ymhlith eraill.\nAt ddibenion yr adroddiad hwn, mae Adroddiadau a Data wedi gwahanu yn y Farchnad Sgraffinyddion Super byd-eang ar sail cynnyrch, defnyddiwr terfynol, cymhwysiad a rhanbarth\nRhagolwg Cynnyrch (Cyfrol, Kilo Tons; 2017-2027) (Refeniw, Biliwn USD; 2017-2027)\nNitride Boron Ciwbig / Diemwnt / Eraill\nRhagolwg Defnyddiwr Terfynol (Cyfrol, Kilo Tons; 2017-2027) (Refeniw, Biliwn USD; 2017-2027)\nAwyrofod / Modurol / Meddygol / Electroneg / Olew a Nwy / Eraill\nRhagolwg y Cais (Cyfrol, Kilo Tons; 2017-2027) (Refeniw, Biliwn USD; 2017-2027)\nPowertrain / Gan gadw / Gêr / Malu Offer / Tyrbin / Eraill\nRhagolwg Rhanbarthol (Cyfrol, Kilo Tons; 2017-2027) (Refeniw, Biliwn USD; 2017-2027)\nGogledd America / UD / EwropU.K / Ffrainc / Asia PacificChina / India / Japan / MEA / America Ladin / Brasil


Gŵyl i gofio'r dramodydd Wil Sam\nDywedodd Lleucu Siencyn, Prif Weithredwr Llenyddiaeth Cymru: “Ein bwriad o’r dechrau un gyda’r ŵyl hon oedd cydweithio’n agos â thrigolion yr ardal sy’n gartref i’n Canolfan Ysgrifennu, Tŷ Newydd. Mae Wil Sam yn gymeriad a gaiff ei gofio’n annwyl yma’n lleol, ac mae’n fraint gennym sefydlu gŵyl yn ei enw a’i gwreiddio yn y gymuned oedd yn gartref iddo.”\nDiwrnod llawn digwyddiadau\nBydd yn ddiwrnod llawn digwyddiadau yn cychwyn yn fore am 10.30 am o flaen Tafarn y Plu gyda thaith feics dan arweiniad Elis Gwyn, dewch a phecyn bwyd. Wedi i bawb ddychwelyd i Lanystumdwy, bydd amryw o sesiynau yn Neuadd y Pentref o 2.30 pm ymlaen. Bydd Alun Jones yn cyflwyno darlith fer ar y testun 'Cofio pan o'n i'n twsu Meri - Wil a Chyfraith a Threfn', Gruffudd Owen yn sôn am ddrama Bobi a Sami cyn i Gymdeithas Ddrama Gymraeg yn llwyfannu Bobi a Sami, a Chymdeithas Ddrama Llanystumdwy yn cloi’r prynhawn gyda perfformiad o Mân Bethau.\nMae’r ŵyl yn amserol gan fod Tŷ Newydd y gwanwyn hwn yn dathlu chwarter canrif ers agor ei ddrysau i’r cwrs ysgrifennu creadigol cyntaf. Dros y blynyddoedd mae’r Ganolfan Ysgrifennu Genedlaethol wedi cael y pleser o groesawu nifer o lenorion a cymdeithasau’r ardal drwy ei drysau, a bydd rhaglen o gyrsiau a dosbarthiadau Cymraeg newydd sbon yn cael ei chyhoeddi y mis hwn. Bydd y rhaglen yn cynnwys cwrs undydd ar y mesurau rhydd yng nghwmni Myrddin ap Dafydd, cwrs cychwyn eich nofel gyda Manon Steffan Ros a noson i lansio nofel newydd sbon Guto Dafydd.\nOs oes gennych chi ddatganiad neu newyddion am eich sefydliad neu fusnes yna danfonwch y manylion atom ni ac fe wnawn ni rhoi'r gair ar led. E-bostiwch datganiad@lleol.net \non 03/02/2020 - 09:14 am


Buddion uniongyrchol buddsoddiad\nyn yr ardal leol\nMae fferm wynt Y Bryn yn cynnig cyfleoedd ar gyfer buddion cymunedol sylweddol o wahanol fathau, gan gynnwys budd uniongyrchol buddsoddi yn yr ardal leol (a'r gadwyn gyflenwi), a chyfle i gynhyrchu cyflogaeth.\nGlofa Sant Ioan yn Caerau, Maesteg\nMae Coriolis Energy ac ESB yn awyddus i sicrhau bod cyrchu cydrannau, deunyddiau, gwasanaethau a chyflenwadau yn tarddu lle bynnag y bo modd o'r awdurdodau lleol ac awdurdodau lleol cyfagos. Mae prentisiaethau, gweithwyr safle a staff a gyflogir yn lleol hefyd yn dargedau pwysig i'r Prosiect.\nGlofa Sant Ioan, Maesteg\nGellir dod o hyd i ragor o wybodaeth am y gadwyn gyflenwi a chyfleoedd buddsoddi economaidd yn ein deunyddiau ymgynghori cyhoeddus diweddaraf. Dewch draw i'n gweld yn un o'n digwyddiadau.\nmae staff a gyflogir yn lleol yn darged pwysig i'r Prosiect.\nMae Coriolis Energy ac ESB yn ymwybodol o dargedau Llywodraeth Cymru ar gyfer perchnogaeth Gymunedol mewn ynni adnewyddadwy erbyn 2030 ac mae'n cefnogi'r dyhead yn llawn.\nBydd Perchnogaeth Gymunedol yn ystyriaeth ganolog yn ystod y broses cyn ymgeisio ac mae'r Tîm Prosiect yn edrych ymlaen at rannu gwybodaeth bellach am hyn maes o law.\nMae'r wybodaeth ddiweddaraf ar gael ar yr arddangosfa ar-lein, y gellir ei gweld yma.\nMae hwn yn bwnc rydym yn awyddus i glywed eich meddyliau arno. Cysylltwch â ni os hoffech ddarganfod mwy, neu i roi adborth ar y pwynt hwn.\nYn yr un modd â phrosiectau tebyg eraill o'r fath, bydd cyfraniadau yn cael eu gwneud tuag at Gronfa Budd Cymunedol. Ar hyn o bryd rydym yn archwilio ffyrdd o sicrhau bod y gronfa hon wedi'i sefydlu'n briodol i sicrhau rhwyddineb mynediad a chyflenwi unwaith y bydd yn weithredol.\nRydym yn gweithio gydag ymgynghorwyr lleol i gefnogi hyn, a byddem yn falch o glywed meddyliau ar sut y gellir datblygu hyn i sicrhau cymaint o fudd lleol â phosibl.\nAr wahân i'r pwyntiau a nodir ar y dudalen hon, rydym hefyd wrthi'n ystyried sut y gallwn sicrhau budd lleol ychwanegol trwy amddiffyn a gwella bioamrywiaeth, gwell mynediad i'r ardaloedd o amgylch y safle ar gyfer gweithgareddau hamdden fel beicio mynydd, heicio a chwaraeon, yn ogystal â sut y gallwn gefnogi darparwyr addysg lleol er enghraifft.\nGweithio i sicrhau Cadwyn Gyflenwi leol\nRydym yn awyddus i sicrhau, lle bo hynny'n bosibl, bod contractwyr o Gymru yn cael eu cyflogi i'n helpu i ddarparu'r gwasanaethau sydd eu hangen arnom ar gyfer y prosiect hwn. Byddwn yn ymgymryd ag allgymorth cadwyn gyflenwi dros y misoedd a'r blynyddoedd nesaf, fodd bynnag, i gofrestru am ddiweddariadau ac i gofrestru'ch diddordeb yn y prosiect, llenwch ffurflen ar y Tudalen cysylltu.\nGellir dod o hyd i ragor o wybodaeth am y gadwyn gyflenwi a chyfleoedd buddsoddi economaidd yn ein deunyddiau ymgynghori cyhoeddus diweddaraf sydd ar gael mewn digwyddiadau sydd i ddod.


Tîm creadigol, dan arweiniad National Theatre Wales, wedi'i ddewis i gynrychioli Cymru yn yr ŵyl creadigrwydd ledled y DU yn 2022 - National Theatre Wales\nTîm creadigol, dan arweiniad National Theatre Wales, wedi’i ddewis i gynrychioli Cymru yn yr ŵyl creadigrwydd ledled y DU yn 2022\nYn cynnwys 12 aelod o’r tîm o Wyddoniaeth, Technoleg, Peirianneg, y Celfyddydau a Mathemateg (STEAM) yng Nghymru, mae Casgliad Cymru, dan arweiniad National Theatre Wales, wedi’i ddewis i arwain un o ddeg prosiect arloesol Festival UK* 2022.\nAr ôl prosiect Ymchwil a Datblygu tri mis dwys, a phroses asesu drwyadl yn cynnwys 30 tîm ledled y DU, mae Casgliad Cymru wedi ennill ei gais i gynrychioli Cymru yn yr ŵyl creadigrwydd ledled y DU yn 2022. Mae manylion y comisiwn yn cael eu cadw’n gyfrinachol am y tro, fodd bynnag, datgelwyd mai rhodd fwyaf Cymru – Deddf Llesiant Cenedlaethau’r Dyfodol – fu catalydd y prosiect.\nCasglodd y tîm creadigol 12 unigolyn ar draws sectorau – gan ddod â’r Ganolfan Technoleg Amgen ym Machynlleth ynghyd â Jukebox Collective o Gaerdydd a Frân Wen yng Ngwynedd, technolegwyr ac arloeswyr creadigol o Sugar Creative a Clwstwr, newyddiadurwr a threfnydd cymunedol, awdur ac artistiaid, a’r cwmnïau cenedlaethol Celfyddydau Anabledd Cymru, National Theatre Wales a Ffilm Cymru.\nWedi’i greu gyda phobl Cymru ar gyfer cynulleidfa fyd-eang, bydd Casgliad Cymru, dan arweiniad National Theatre Wales, nawr yn cychwyn ar y gwaith i ddatblygu eu prosiect gyda phartneriaid Cymreig a rhyngwladol a chymunedau ar draws Cymru ar gyfer yr ŵyl y flwyddyn nesaf, gan ddod â phobl ynghyd ac arddangos cryfderau Cymru mewn cynhyrchu ffilm a theledu, technoleg ymdrochol, cynaliadwyedd a pherfformiadau byw.\nDywedodd Lorne Campbell, Cyfarwyddwr Artistig National Theatre Wales, “Mae’n fraint enfawr cael gweithio gyda’r consortiwm hwn o dalent Gymreig sy’n cynrychioli amrywiaeth, gwreiddioldeb, mentrusrwydd a haelioni y genedl hynod hon. Mae’r broses ymchwil a datblygu wir wedi herio meddwl unigol a chyfunol ac wedi ein gyrru i archwilio gwneud pethau newydd mewn ffyrdd newydd. Rydym yn edrych ymlaen yn eiddgar at ddechrau rhannu’r prosiect gyda phartneriaid a chynulleidfaoedd yng Nghymru, y DU ac ar draws y byd.”\nWrth sôn am y newyddion heddiw, dywedodd Gweinidog Diwylliant, Chwaraeon a Thwristiaeth Llywodraeth Cymru, yr Arglwydd Dafydd Elis-Thomas, “Mae’n newyddion cyffrous iawn ein bod nawr yn cychwyn ar gam nesaf y prosiect. Yn ystod blwyddyn fu mor heriol, rwy’n falch iawn y gallwn helpu’r sectorau hyn wrth i ni i gyd edrych ymlaen at 2022 fwy addawol – gyda chreadigrwydd yn dod â chymunedau at ei gilydd unwaith eto.”\nBydd 10 prosiect Festival UK* 2022 yn cyrraedd pob cornel o’r DU ac yn cynnwys digwyddiadau, gweithgareddau ymgysylltu â’r cyhoedd, cyfleoedd cyfranogi a rhaglenni dysgu fydd yn cyrraedd miliynau o blant a phobl ifanc, gan ddangos pwysigrwydd creadigrwydd ym mywydau pobl a’n dyfodol ar y cyd.\nGwahoddwyd 30 tîm yn cynnwys gwyddonwyr, technolegwyr, peirianwyr, artistiaid a mathemategwyr o bob rhan o’r DU i ddod at ei gilydd i greu partneriaethau newydd a datblygu syniadau ar gyfer prosiectau ymgysylltu â’r cyhoedd ar raddfa fawr. Wedi’u cynllunio i gyrraedd miliynau yn fyd-eang, bydd y prosiectau’n digwydd mewn lleoliadau yn Lloegr, Gogledd Iwerddon, yr Alban a Chymru, a byddant yn agored, yn wreiddiol ac yn optimistaidd.\nDaw’r timau o’r sector cyhoeddus a phreifat, yn cynnwys artistiaid, gwyddonwyr, technolegwyr, peirianwyr a mathemategwyr, ynghyd â choreograffwyr, codyddion, datblygwyr gemau, cerddorion, gwneuthurwyr theatr, awduron, a llawer o ddisgyblaethau eraill. Mae’r lledaeniad daearyddol ledled y DU hefyd yn adlewyrchu ei amrywiaeth, gan gynnwys sefydliadau anabledd, a thalent greadigol Ddu, Asiaidd a lleiafrifoedd ethnig.\nCefnogodd y prosiect Ymchwil a Datblygu â thâl fwy na 500 o bobl greadigol o bob rhan o STEAM, gan gynnwys mwy na 100 o weithwyr llawrydd, ar adeg pan mae pandemig Covid wedi effeithio ar sectorau. Bydd rhagor o swyddi a chyfleoedd yn cael eu creu wrth i’r prosiectau a gomisiynir gael eu cynhyrchu.\nDros y 12 mis diwethaf mae’r sector celfyddydau a diwylliannol yng Nghymru wedi wynebu argyfwng dirfodol o ganlyniad i Covid-19. Mae cynulleidfaoedd a chymunedau Cymru wedi colli cyfleoedd i gymryd rhan mewn enydau a rennir o weithgarwch diwylliannol a mynegiant creadigol, sy’n golygu na fu mynediad at ddiwylliant a chreadigrwydd erioed yn fwy hanfodol i gydnerthedd meddyliol ac emosiynol ac adferiad ein cenedl. Bydd prosiect Collective Cymru yn arbrawf mewn creadigrwydd y gobeithiant y bydd yn darparu sbardun arbennig i sector diwylliant Cymru sydd wedi’i effeithio mor ddramatig yn ystod y pandemig. Bydd y prosiect yn dod â chyfleoedd buddsoddi, cyflogaeth a datblygiad creadigol – ynghyd â’r cyfle i roi llwyfan i leisiau heb gynrychiolaeth ddigonol wrth ehangu cyfleoedd i bobl Cymru gymryd rhan mewn profiadau creadigol cysylltiol, creadigol a rennir.\nMae manylion llawn holl gomisiynau’r ŵyl yn cael eu cadw’n gyfrinachol er mwyn caniatáu i’r timau creadigol droi eu syniadau’n realiti, ond bydd prosiectau’n mynd â ni o’r tir, i’r môr, i’r awyr a hyd yn oed y gofod allanol, gan ddefnyddio technoleg arloesol a grym y dychymyg. Cyhoeddir rhaglen yr ŵyl, ynghyd ag enw newydd, yn ddiweddarach eleni.


Yr Etholiad Olaf ar y Gyfundrefn Bresennol o Bleidleisio - northwales Administrator - Daily Post\nYr Etholiad Olaf ar y Gyfundrefn Bresennol o Bleidleisio\nBeth bynnag yw canlyniad yr Etholiad Cyffredinol ar y 6ed o Fai, mae’n debygol iawn mai un o’r pynciau a fydd yn uchel ar raglen waith y Llywodraeth newydd fydd ystyried y cyfundrefn o bleidleisio cyfrannol.\n11:05, 29 APR 2010\nMae’r system bresennol o bleidleisio ar gyfer T?’r Cyffredin – "y cyntaf i’r felin" – yn golygu mai’r enillydd sydd yn cael popeth. Does dim gwobr o gwbl am ddod yn ail. Mae’n bosib i un plaid ddod yn ail ym mhob sedd ym Mhrydain i ennill miliynau o bleidleisiau ac eto i fethu a chael yr un sedd yn Nh?’r Cyffredin.\nEfallai fod hynny’n eithaf anhebygol. Eto yn yr etholiad hon, y mae’n ddigon posib y bydd y blaid sydd yn dod yn drydydd o safbwynt eu cyfran o’r pleidleisiau, yn dal i allu ennill mwy o seddi nag unrhyw un plaid arall.\nMae’r gyfundrefn o bleidleisio cyfrannol yn golygu y byddai’r nifer o seddi y mae pob plaid yn ei ennill yn y senedd yn cyfateb yn fras i’r bleidlais a gafodd y blaid honno yn yr etholiad.\nNid yw’r gyfundrefn hon yn gwbl newydd i’r Deyrnas Gyfunol. Mae Cynulliad Cenedlaethol Cymru, Senedd yr Alban a Chynulliad Gogledd yr Iwerddon i gyd yn cael eu hethol trwy systemau cyfrannol.\nMae’r seddi ar gyfer Senedd Ewrop hefyd yn cael eu hethol trwy system gyfrannol – gyda Chymru yn uned i’r dibenion hyn fel y mae’r rhanbarthau o Loegr. Mae hyn wedi arwain, er enghraifft, i’r Blaid Werdd (sydd wedi methu hyd yma i ennill sedd eu hunain yn Nh?’r Cyffredin) yn sicrhau seddi yn Senedd Ewrop. Mae hefyd wedi arwain i UKIP ennill un o’r bedair sedd sydd gan Cymru yn Senedd Ewrop.\nMewn gwlad ble does ond dwy blaid fawr, a hwythau’n mwynhau cefnogaeth llawer mwy sylweddol nag unrhyw blaid arall, mae’r gyfundrefn "cyntaf i’r felin" yn ei gwneud yn debygol y bydd y naill neu’r llall o’r pleidiau hynny gyda’r mwyafrif dros bawb o fewn y Senedd.\nMewn gwlad ble mae amryw o bleidiau yn cael cefnogaeth, a ble mae’r pleidleisiau yn cael eu rhannu rhyngddynt, mae llawer llai tebyg y byddai unrhyw blaid yn ennill mwyafrif dros bawb. Golyga hyn ai cael clymblaid o lywodraeth, neu llywodraeth gan y blaid sydd mewn lleiafrif, ond yn ymdrechu i lywodraethu er gwaethaf hynny.\nGall y math sefyllfa arwain at newid sylfaenol yn ein gwleidyddiaeth. Rydym wedi gweld seneddau grog, a chlymbleidiau yn llywodraethu, yng Nghymru ac yn yr Alban. Yng ngogledd Iwerddon, gwelwyd clymblaid gwbl rhyfeddol rhwng plaid DUP dan arweinyddiaeth Ian Paisley a Sinn Fein dan arweinyddiaeth Gerry Adams a Martin McGuiness. Mae unrhyw gyfundrefn sy’n gallu dod â chydweithrediad rhwng pleidiau mor wahanol, yn amlwg â rhinweddau rhyfeddol!\nYn yr Alban yn awr mae gennym lywodraeth leiafrifol sydd yn gorfod trafod gyda’r gwrthbleidiau oll, i geisio a chael eu cytundeb ar gyfer unrhyw ddeddfwriaeth. Nid oes yr un ddeddf yn mynd drwy’r Senedd honno, oni bai fod cytundeb ar draws ffiniau plaid. Rhaid fod hyn hefyd, yn rhywbeth o werth.\nYn ystod yr Ail Ryfel Byd, roedd gan y Deyrnas Gyfunol glymblaid yn ein llywodraethu. Byddai rhai yn dadlau heddiw fod bygythiadau economaidd a wynebwn, yn ddigon i beri i ni ystyried clymblaid o’r math unwaith eto.\nMae yna sawl system o pleidleisio cyfrannol. Mae gan pob un ei rinweddau – a’i wendidau. Mewn democratiaeth fodern, fodd bynnag, mae’n anodd gweld sut y gall rhywun amddiffyn Senedd sydd yn methu ag adlewyrchu y farn gyhoeddus ymhlith yr etholwyr, o safbwynt nifer y seddi sydd ganddynt yn y Siambr. Tybiaf ein bod am glywed llawer iawn mwy am hyn yn ystod y misoedd i ddod.


Home > Sut mae cysylltu â wifi\nCysylltiad band eang di-wifr yw Wifi sy'n gadael ichi gysylltu â'r rhyngrwyd heb ddefnyddio unrhyw geblau. Mae’n boblogaidd iawn ar gyfer ei ddefnyddio gyda gliniaduron gan y gallwch eu defnyddio wedyn mewn unrhyw ystafell yn y tŷ. Mae Wifi hefyd ar gael mewn llawer o fannau cyhoeddus, fel tafarndai, caffis, gwestai a hyd yn oed ar rai bysus!\nBydd y canllaw hwn yn eich helpu chi i ddeall sut i gysylltu’ch cyfrifiadur â wifi. Mae'n seiliedig ar Windows 7, ond mae’r drefn yn debyg iawn mewn fersiynau eraill o Windows ac yn Mac OS X. Mae canllaw defnyddiol ar gysylltu systemau gweithredu eraill â wifi ar wefan BT .\ncyfrifiadur ag addasydd di-wifr ynddo neu addasydd ar wahân.\nDilynwch y camau hyn i gysylltu â wifi\nCam 1: Gosodwch eich llwybrydd di-wifr – mae enghraifft i’w gweld ar y dde - (gweler Sut mae cysylltu â’r rhyngrwyd am gyfarwyddiadau). Bellach, mae’r rhan fwyaf o ddarparwyr rhyngrwyd yn darparu llwybryddion di-wifr fel mater o drefn. Wrth osod llwybrydd di-wifr, mae'n bwysig sefydlu mesurau diogelwch priodol, fel mai dim ond chi fydd yn gallu mynd i mewn i'ch cyfrifiadur. Dylech gael cyfarwyddiadau ar gyfer gwneud hyn gyda'r llwybrydd. Ond, os nad ydych yn siŵr, holwch arbenigwr.\nCam 2: Gwiriwch a oes gan eich cyfrifiadur addasydd di-wifr ynddo (gweler ar y chwith). Fel arfer mae gan y gliniaduron diweddaraf addasydd, ond nid y rhan fwyaf o gyfrifiaduron desg.\nI weld a oes addasydd yn y cyfrifiadur, dilynwch y camau hyn:\nCliciwch ar y botwm Cychwyn.\nDe-gliciwch ar Cyfrifiadur.\nCliciwch ar Priodweddau.\nCliciwch ar Rheolwr Dyfeisiau.\nCliciwch ar y saeth wrth ymyl 'Addasyddion Rhwydwaith' i weld a oes addasydd wifi yn cael ei restru.\nOs oes addasydd wifi, dylai eicon wifi ymddangos hefyd yn nrôr y system yng nghornel isaf y sgrin ar y dde. Yn Windows 7, mae’n edrych fel yr un ar y dde.\nOs nad oes gennych addasydd di-wifr, bydd angen ichi brynu un i’w roi yn un o byrth USB eich cyfrifiadur. Dylai'r addasydd ddod gyda chyfarwyddiadau ynghylch sut i'w ddefnyddio i gysylltu â rhwydwaith di-wifr.\nCam 3: I gysylltu â rhwydwaith di-wifr, cliciwch ar yr eicon wifi. Dylech yn awr weld rhestr o’r rhwydweithiau sydd ar gael – mae enghraifft ar y chwith.\nCam 4: I gysylltu â rhwydwaith, cliciwch ar ei enw. Os yw’n rhwydwaith diogel, a dyma’r tro cyntaf ichi ei ddefnyddio, bydd angen cyfrinair arnoch chi. Os eich rhwydwaith cartref yw hwn, bydd eich darparwr rhyngrwyd wedi rhoi cyfrinair i chi – weithiau bydd wedi’i argraffu ar sticer ar y llwybrydd.\nOs byddwch yn defnyddio’r un cysylltiad yn rheolaidd, gallwch dicio'r blwch i gysylltu'n awtomatig.\nCam 5: Y tro cyntaf y byddwch yn cysylltu â rhwydwaith, byddwch yn cael cais i ddewis a yw’n rhwydwaith cartref, yn rhwydwaith gwaith neu’n rhwydwaith cyhoeddus.\nRhybudd: Byddwch yn ofalus iawn wrth gysylltu â rhwydweithiau di-wifr anniogel fel mannau â chyswllt wifi (wifi hotspots) mewn mannau cyhoeddus. Pan fyddwch ar y rhain, mae’n bwysig peidio â defnyddio gwefannau lle y mae’n rhaid ichi roi manylion personol neu ariannol gan y gallai defnyddwyr eraill y rhwydwaith gael gafael ar y manylion hynny.\nSource URL: https://digitalunite.com/sut-mae-cysylltu-%C3%A2-wifi


Ms Kate Elizabeth Woodward\nMr Rhodri Llyr Ap Dyfrig\nDarlithoedd Darlith/Gweithdy 1 x 2 awr yr wythnos\nAsesiad Semester Portffolio adfyfyriol (yn gyfateb a 2500 o eiriau) 50%\nAsesiad Semester Traethawd (2500 o eiriau) 50%\nAsesiad Ailsefyll Os methir unrhyw elfen or uchod dylid ailgyflwyno gwaith newydd: Portfolio adfyfyriol (yn gyfateb a 2500 o eiriau) 50%\nAsesiad Ailsefyll Os methir unrhyw elfen or uchod dylid ailgyflwyno gwaith newydd: Traethawd (2500 o eiriau) 50%\nCyfathrebu Bydd yn rhaid i'r myfyriwr gyflwyno'u gwaith ar lafar ac yn ysgrifenedig. Caiff y sesiynau dysgu eu cynnig mewn modd ble gall y myfyrwyr gyfrannu at drafodaeth. Rhydd hyn gyfle i fyfyrwyr finiogi eu sgiliau cyfathrebu ar lafar ac yn ysgrifenedig.\nDatblygu personol a chynllunio gyrfa Disgwylir i fyfyrwyr wneud dewisiadau unigol ar y gwaith perfformiadol neu gynhyrchiad cyfryngol y maent am ganolbwyntio arnynt ar gyfer Aseiniad 3, gan gyfrannu at Ddatblygiad Personol. Nid oes sesiynau penodol ar gynllunio gyrfa ond wrth astudio perfformiadau a chynyrchiadau cyfoes, caiff y myfyrwyr gyfle i ddyfnhau eu gwybodaeth o ddiwydiant y cyfryngau creadigol.\nDatrys Problemau Disgwylir i fyfyrwyr arddangos ymwybyddiaeth o adnabod problemau a chanfod ffyrdd o'u datrys o fewn cyd-destun astudiaeth y modiwl.\nGwaith Tim Er mai yn unigol y caiff y gwaith asesedig ei farcio, bydd disgwyl i fyfyrwyr gyfranogi at waith ei gilydd drwy gyflwyno sylwadau ar y cyflwyniad llafar yn benodol.\nGwella dysgu a pherfformiad ei hun Bydd y myfyrwyr yn cyflwyno eu hasesiad llafar o flaen eu cyfoedion ac fe fyddant yn rhoi sylwadau ar y cynnwys a'r perfformiad. Bydd cyfle felly i'r myfyrwyr wella eu gwybodaeth o theoriau yn dilyn yr asesiad hwn.\nRhifedd Ni ragwelir y bydd y modiwl hwn yn datblygu sgiliau defnyddio gwybodaeth rifyddol.\nSgiliau ymchwil Disgwylir i fyfyrrwyr ymchwilio ymhellach na chynnwys ffurfiol y darlithoedd er mwyn canfod er mwyn canfod deunydd priodol i gyflawni eu haseiniadau.\nTechnoleg Gwybodaeth Disgwylir i fyfyrwyr ddefnyddio sgiliau sylfaenol technoleg gwybodaeth ar gyfer y modiwl hwn. Bydd cyfle i ddefnyddio meddalwedd penodol ae gyfer y cyflawniad llafar ond nid yw hynny'n angenrheidiol.


Mae gorchuddion wyneb yn dod yn orfodol ar drafnidiaeth gyhoeddus o heddiw ymlaen - Lloegr | Heddlu Trafnidiaeth Prydeinig\nStamp amser presennol: 26/05/22 06:29:01\nMae gorchuddion wyneb yn dod yn orfodol ar drafnidiaeth gyhoeddus o heddiw ymlaen - Lloegr\nHeddiw (15 Mehefin), mae gorchuddion wyneb yn dod yn orfodol ar drafnidiaeth gyhoeddus yn Lloegr o dan Reoliadau Diogelu Iechyd newydd.\nBydd swyddogion yn parhau i gefnogi staff rheilffyrdd wrth ymgysylltu â theithwyr, gan egluro pwysigrwydd atal y feirws rhag lledaenu ac annog pobl i wisgo gorchuddion wyneb\nFodd bynnag, fel y dewis olaf un, bydd swyddogion nawr yn gallu rhoi dirwyon hysbysiadau cosb benodedig am dorri'r rheoliadau.\nBydd plant o dan 11 oed wedi'u heithrio, ynghyd ag unrhyw un na allant wisgo gorchudd wyneb oherwydd salwch corfforol neu feddyliol, oedran neu anabledd.\nCynghorir teithwyr i wirio canllawiau llawn y llywodraeth ar eu gwefan\nDywedodd y Prif Gwnstabl Cynorthwyol Sean O’Callaghan:“Rydym yn hyderus y bydd y rhai sydd angen defnyddio’r rheilffordd yn ymddwyn yn gyfrifol ac y byddant am chwarae eu rhan wrth helpu i amddiffyn ei gilydd a chydymffurfio â’r gofyniad i wisgo gorchuddion wyneb.\nRydym yn deall efallai na fydd pawb yn ymwybodol ei bod bellach yn orfodol gwisgo gorchuddion wyneb - felly ein hymagwedd fydd ymgysylltu â'r cyhoedd, egluro polisi newydd y llywodraeth a'u hannog i ddilyn y rheoliadau newydd ar gyfer teithio ar y rheilffordd.\n“Dim ond fel dewis olaf un y byddwn yn gorfodi ar ffurf dirwyon. Rydym yn siŵr y bydd y cyhoedd am fod yn gyfrifol a gwneud eu rhan i amddiffyn eraill trwy wisgo gorchuddion wyneb.”


Grant Canolfannau Cymunedol\nYsgol Rhys Prichard, Cilycwm Road, Llandovery, SA20 0DY\nGolwg ar y Prosiect\nMae'r Grant Canolfannau Cymunedol yn fenter newydd gan Lywodraeth Cymru a lansiwyd yn 2019. Prif ddiben y Grant Canolfannau Cymunedol yw defnyddio buddsoddiad cyfalaf i hwyluso defnydd cymunedol o asedau addysgol. Gellir defnyddio'r grant i addasu asedau at ddefnydd ehangach y gymuned, darparu cyfleusterau arbenigol i ehangu'r defnydd posibl o'r ased dan sylw neu greu lle addas i'r diben ar gyfer y gymuned.\nYn dilyn cais llwyddiannus am gyllid, cafodd prosiect ysgol Moderneiddio Addysg Ysgol Rhys Prichard gyllid grant cymunedol ychwanegol o £350,000 gan Lywodraeth Cymru.\nMae'r Grant Canolfannau Cymunedol wedi darparu cyfleuster hamdden sy'n defnyddio 3 o'r ystafelloedd sydd wedi'u cynnwys yn adeilad newydd yr ysgol i weithio ochr yn ochr â'r pwll nofio presennol sydd wedi'i leoli gerllaw'r ysgol, gan ddarparu cyfleuster hamdden ardderchog ar gyfer cymuned Llanymddyfri.\nCafwyd Grant Canolfannau Cymunedol gwerth £350,000 gan Lywodraeth Cymru i ddarparu cyfleuster hamdden wedi'i integreiddio i'r adeilad ysgol newydd.